Монгол Улсын Их Хурлын 2008 оны намрын ээлжит чуулганы Төрийн байгуулалтын байнгын хорооны 11 дүгээр сарын 4-ний өдөр /Мягмар гараг/-ийн хуралдаан **10 цаг 00 минутад** Төрийн ордны “А” танхимд эхлэв.

            Байнгын хорооны дарга, УИХ-ын гишүүн Ө.Энхтүвшин ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 18 гишүүнээс 15 гишүүн ирж, 83.3 хувийн ирцтэй байв. Үүнд:

**Чөлөөтэй**: Л.Гүндалай, Д.Одхүү

**Тасалсан**: Д.Загджав

***Нэг.Монгол Улсын Засгийн газрын 2008-2012 оны үйл ажиллагааны хөтөлбөр батлах тухай УИХ-ын тогтоолын төсөл /хэлэлцэх эсэх/***

Хэлэлцэж буй асуудалтай холбогдуулан Монгол Улсын Ерөнхий сайд С.Баяр, Монгол Улсын тэргүүн шадар сайд Н.Алтанхуяг, Эрдэс баялаг, эрчим хүчний сайд Д.Зоригт, Боловсрол, соёл, шинжлэх ухааны сайд Ё.Отгонбаяр, Ерөнхий сайдын эдийн засгийн бодлогын зөвлөх Н.Энхбаяр, БСШУЯ-ны Төрийн нарийн бичгийн дарга Б.Мишигжав, ХХААХҮЯ-ны Төрийн нарийн бичгийн дарга Н.Батсуурь, ЭМЯ-ны Төрийн нарийн бичгийн дарга Ж.Алтантуяа, Засгийн газрын ХЭГ-ын дарга Б.Долгор, УИХ-ын Тамгын газрын зөвлөх Г.Цэрэндулам, Төрийн байгуулалтын байнгын хорооны референт Г.Чагнаадорж нарын бүрэлдэхүүнтэй ажлын хэсэг байлцав.

Тогтоолын төслийн талаарх төсөл санаачлагчийн илтгэлийг Монгол Улсын тэргүүн шадар сайд Н.Алтанхуяг танилцуулав.

Төсөл санаачлагчийн илтгэлтэй холбогдуулан УИХ-ын гишүүн Э.Бат-Үүл, Ж.Сүхбаатар, Д.Очирбат, Су.Батболд, Ц.Шинэбаяр, Ц.Батбаяр нарын асуусан асуултад Монгол Улсын Ерөнхий сайд С.Баяр, тэргүүн шадар сайд Н.Алтанхуяг, ажлын хэсгээс Н.Энхбаяр, Ж.Алтантуяа, Б.Долгор, Ё.Отгонбаяр, Д.Зоригт, Н.Батсуурь нар хариулж, тайлбар хийв.

Хэлэлцэх эсэх асуудалтай холбогдуулан УИХ-ын гишүүн Э.Бат-Үүл, Ц.Батбаяр, Д.Очирбат, Ч.Сайханбилэг, Ж.Батсуурь, Р.Раш, Н.Энхболд нар санал хэлэв.

**Ө.Энхтүвшин**:-Монгол Улсын Засгийн газрын 2008-2012 оны үйл ажиллагааны хөтөлбөр батлах тухай УИХ-ын тогтоолын төслийг УИХ-ын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн      13

Татгалзсан                   0

Бүгд                             13

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Н.Энхболд УИХ-ын чуулганы нэгдсэн хуралдаанд танилцуулахаар тогтов.

**Хуралдаан 12 цаг 05 минутад өндөрлөв.**

Тэмдэглэлтэй танилцсан:

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА                                                  Ө.ЭНХТҮВШИН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ                                                                                             *Ц*.НАРАНТУЯА

**УИХ-ЫН 2008 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН**

**ХОРООНЫ 11 ДҮГЭЭР САРЫН 4-НИЙ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ө.Энхтүвшин:** -… гишүүдийнхээ амрыг эрье. Ирц бүрдсэн учраас хуралдаанаа нээж байна. Өнөөдөр хэлэлцэх асуудал Монгол Улсын Засгийн газрын үйл ажиллагааны хөтөлбөр батлах тухай УИХ-ын тогтоолын төслийг хэлэлцэх эсэх тухай байгаа. Хэлэлцэх асуудалтай холбоотойгоор өөр санал байна уу? Алга байна. Асуудлаа баталъя гэж байгаа гишүүд гараа өргөнө үү. За 100.0 хувийн саналаар баталлаа.

            Засгийн газрын тухай хуулинд 26 дугаар зүйл Засгийн газар үйл ажиллагааныхаа хөтөлбөрийн төслийг өөрийн бүрэн эрх эхэлснээс хойш 60 хоногийн дотор УИХ-д өргөн мэдүүлнэ гэсэн ийм заалт байгаа. Хөтөлбөрт Засгийн газраас бүрэн эрхийнхээ хугацаанд эдийн засаг, нийгмийн хөгжил, төрийн удирдлагын хүрээний асуудлаар хийж гүйцэтгэх ажлын гол зорилт хэрэгжүүлэх үндсэн арга хэмжээг тодорхойлно гэж тэр хуулинд бас заасан байгаа. Хуулийн заалт байгааг бас та бүхэнд эхэнд нь сануулъя. Ингээд одоо Монгол Улсын Засгийн газрын үйл ажиллагааны хөтөлбөр батлах тухай УИХ—ын тогтоолын төслийн хэлэлцүүлгийн төслийг хэлэлцэж эхэлье.

            Хуралдаанд Монгол Улсын Засгийн газрын тэргүүн шадар сайд Алтанхуяг, яамдын нөхдүүд харин хаана байна, Бат-Эрдэнэ дарга харагдаж байна, Отгонбаяр сайд харагдаж байна, бусад нь ирээгүй байна. За тэр яамдын удирдлагуудыг түргэхэн дуудаарай манай нөхдүүд. Ингээд хөтөлбөр батлах тухай УИХ-ын тогтоолын төслийг санаачлагчдын илтгэлийг УИХ-ын гишүүн, Засгийн газрын тэргүүн шадар сайд Алтанхуяг эхлээд хийнэ.

**Н.Алтанхуяг:** -Эрхэм гишүүдийн өглөөний амгаланг айлтгая.

            Монгол Улсын Засгийн газраас Засгийн газрын 2008-2012 оны үйл ажиллагааны хөтөлбөрийг УИХ-д өргөн бариад байгаа билээ. Энэ УИХ-д Засгийн газраас өргөн барьсан үйл ажиллагааны хөтөлбөрийг би нэг товчхон хэдэн зүйлээр томъёолж хэлье гэж бодож байна. Энэ хөтөлбөр бол нийтдээ 312 зорилтыг 10 мянган үгээр илэрхийлж, бичсэн ийм хөтөлбөр байгаа. Энэ хөтөлбөр дотор үйл ажиллагааны зорилтыг Засгийн газар дээр ярьж, арга хэмжээнээс нь зааглаж, үндсэндээ бол Засгийн газрын үйл ажиллагааны зорилтуудын одоо тусгах байдлаар ингэж хийгдсэн хөтөлбөр юм.

            Энэ хөтөлбөрт хэрэгжүүлснээ ямар түвшинд хүрэхээр төлөвлөж байгааг нэлээн тодорхой заасан байгаа. Бидэнд байгаа өнөөдрийн нөөц боломж юу байгаа юм бэ, энийг хийхэд хэчнээн хэмжээний санхүүгийн эх үүсвэр шаардлагатай байгаа юм бэ гэдгийг нэлээн тодорхой заасан. Намын бүлгүүдийн хурлаар хэлэлцсэн учраас би зарим зүйлийг товчилъё.

            Хөтөлбөр дотроос 5 зүйлийг онцолж, онцлог гэж хэлж болохоор байгаа. Энэ Засгийн газрын энэ 4 жилд хийх энэ олон ажлын онцлог болсон 5 зүйлийг би товчхон хэлье. Ашигт малтмалын салбарын хөгжлийг түргэтгэж, хууль эрх зүйн орчныг шинэчилж, стратегийн болон томоохон ордуудыг эдийн засгийн эргэлтэнд оруулах асуудлыг бодитойгоор хэрэгжүүлэх ийм зорилт тулгарч байгаа. Энэний орлогоос бас иргэдэд хувь хүртээх ажлыг зохион байгуулна гэдгийг энэ хөтөлбөрт оруулсан байгаа.

            Монгол улсыг үйлдвэржүүлэх хөтөлбөрийг боловсруулж, хэрэгжүүлнэ, уул уурхайн салбарыг түшиглэсэн үйлдвэрлэл, тэрний зэрэгцээ орон нутгийн түүхий эдэд тулгуурласан жижиг, дунд үйлдвэрлэлийг хөгжүүлэх явдал бол энэ Засгийн газрын үйл ажиллагааны хөтөлбөрийн онцлог байх юм.

            Хүнсний аюулгүй байдлыг хангах зорилтын хүрээнд мал аж ахуй, газар тариалангийн бүтээгдэхүүнээр мах, сүү, төмс, хүнсний ногоогоор хүн амын хүнсний хэрэгцээг бүрэн хангах ажил энэ Засгийн газрын үед хийгдэж дуусах юм. Өмнөх Засгийн газраас эхлэлтэй ийм ажил байгаа. Эдгээр ажлыг хийхэд мэргэжилтэй боловсон хүчнийг бэлтгэх, мэргэжлийн сургалт үйлдвэрлэлийн төвүүдийг дэмжиж ажиллах явдал бол бас энэ Засгийн газрын үйл ажиллагааны хөтөлбөрийн нэг онцлог зүйл болно.

            Тав дахь онцлог зүйл бол төрийн удирдлагын ил тод нээлттэй, шуурхай шударга өндөр хариуцлагатай, ёс зүйтэй ажил хэрэгч байдлыг хангаж ажиллана. Төр иргэний харилцан итгэлцлийг бэхжүүлнэ гэсэн ийм тав дахь онцлог зорилтыг бол бид хэлж байна.     Энэ хөтөлбөрийг хэрэгжүүлэх үндсэн арга зам, хэрэгсэл нь бол Засгийн газар энэ хөтөлбөрийг хэрэгжүүлэхийн тулд зөвхөн дангаараа ажиллах биш, хувийн хэвшил, иргэний нийгэм, олон улсын байгууллага, гадаад, дотоодын хөрөнгө оруулагчтай хамтарч ажиллах явдал байгаа юм.

            За энэ бүлгүүдээр хэлэлцэж байх явцад хөтөлбөрийг хэрэгжүүлэх явцад олон улсын санхүүгийн зах зээлийн хямралт байдал хэрхэн нөлөөлөх вэ, энэ тухай авч үзсэн үү гэсэн. Тэгээд хөтөлбөрийн төслийг боловсруулах явцад яамдын хийсэн тооцоог авч үзэх юм бол нийтдээ 33 орчим триллион төгрөгний эх үүсвэр шаардлагатай гэсэн урьдчилсан ийм тооцоо гаргасан байгаа. Гэхдээ үүнээс хойш олон улсын санхүүгийн зах зээлд гүнзгийрч байгаа хямрал түүхий эдийн үнэ ханшны хэлбэлзэлтэй байдлыг тооцож үзвэл ирэх жилүүдийн эдийн засгийн өсөлт тийм ч өндөр түвшинд хүрэхгүй байх. Нөгөө талаар гадаадын хөрөнгө оруулалттай … ч гэсэн тодорхой хэмжээгээр буурах ийм магадлалтай юм.

            Тийм учраас хөтөлбөрийг хэрэгжүүлэхэд шаардагдах хөрөнгийн тооцооны эх үүсвэрийг бид хэд хэдэн хувилбараар гаргаад байгаа. Нэгдүгээрт, эдийн засгийн дундаж  өсөлт нь 18 хувь байх, 15 хувь байх, 10-12 хувь байх ийм 3 төрлийн хувилбаруудаар тооцсон байгаа юм. Хамгийн одоо нэлээн тийм тисимист маягийн тааруухан хувилбараар тооцох юм бол ирэх жилүүдэд энэ хөтөлбөрийг хэрэгжүүлэхэд шаардагдах эх үүсвэр бол 20 орчим триллион төгрөг байх юмаа гэсэн тооцоог гаргасан юм.

            Энэ хөтөлбөрийг хэрэгжүүлэхтэй холбогдсон бэлтгэл ажил, арга хэмжээний талаар Засгийн газраас төлөвлөж байгаа арга хэмжээг би бас хэлье. Энэ Монгол Улсын Засгийн газрын үйл ажиллагааны хөтөлбөрийг УИХ-аар хэлэлцэж баталж гаргасны дараагаар Засгийн газраас энэ хөтөлбөрийг хэрэгжүүлэх арга хэмжээний төлөвлөгөөг арга хэмжээ хариуцах байгууллага, эзэн хэрэгжүүлэх хугацаа, хүрэх үр дүн гэсэн дэлгэрэнгүй зүйлээр баталж, хэрэгжилтийг нь нэн даруй зохион байгуулж эхлэхээр төлөвлөсөн байгаа. Сая намын бүлгүүд дээр ярьж байхад бол зарим тийм хэрэгжүүлэх арга хэмжээний шинжтэй зүйлүүд бас энэ дотор байхгүй байна гэсэн ийм зүйл яригдсан учраас бид нар энэ журмынхаа дагуу Засгийн газрын үйл ажиллагааны хөтөлбөр батлагдсаны дараа хөтөлбөрийг хэрэгжүүлэх арга хэмжээний дэлгэрэнгүй төлөвлөгөө гарна гэдгийг би хэлэх гэж байгаа юм.

            За ингээд би товчхон танилцуулга хийлээ. Анхаарал тавьсан та бүхэнд баярлалаа. Бүх материал та бүхэнд тараагдсан байгаа.

**Ө.Энхтүвшин:** -За танилцуулгыг сонслоо. Одоо Засгийн газрын үйл ажиллагааны хөтөлбөртэй холбогдуулж асуултт асуух гишүүд хэн байна. За Бат-Үүл гишүүн байна, Сүхбаатар гишүүн байна, Очирбат гишүүн байна, Су.Батболд гишүүн байна. Ийм 4 хүн байна. Ингээд Бат-Үүл гишүүн. Ажлын хэсгийн гишүүд цуглаж ирсэн байна тэнд, үндсэндээ цугласан байна.

**Э.Бат-Үүл:** -Энэ үйлдвэрчүүдийн бодлого хэрэгжүүлснээр эдийн засгийн өсөлт тогтвортой байдлыг хангах зорилт гэсэн энэ… (бичлэг байхгүй) дотоодын нийт бүтээгдэхүүний жилийн дундаж өсөлтийг 12 хувиас доошгүй түвшинд хүргэнэ эдийн засгийн хурдацтай хөгжлийн нөхцөлийг бүрдүүлнэ гэж байгаа юм. Энэ одоо хэр бодитой зорилт вэ нэгдүгээрт.

            Хоёрдугаарт, би Тэргүүн шадар сайдад хэлэхэд, ахиад хэлэхэд ер нь энэ манай улс орны хувьд бол бид нарын ойрын хугацаанд шийдэгдэх тэргүүлэх зорилт бол хүн амыг тогтвортой ажлын байраар хангах явдал шүү дээ. Нэн ялангуяа хөдөө орон нутагт, сумдад, тогтвортой ажлын байраар хангах. Одоо болтол яг үнэндээ ийм байдаг байхгүй юу. Албан ёсны статистик аваад үзэхэд ажилгүйдлийн түвшинг жишээ нь 2007 онд бол 2.8 хувьтай гэж байгаа юм. Энэ нь нөгөө нийгмийн халамжийн юунд бүртгүүлээгүй бүртгэгдсэн хүмүүсийг эдийн засгийн идэвхтэй хүн амдаа хувааж гаргаад байдаг юм л даа. Гэтэл нийгмийн даатгалын шимтгэл төлж байгаагий нь аваад үзэхэд нэг суманд 60, 80 хүн л нийгмийн даатгалын шимтгэл төлдөг байхгүй юу. Энэ бол юу гэсэн үг вэ гэвэл тогтвортой ажлын байртай улс л нийгмийн даатгалын шимтгэл төлчихөөд бусад нь нийгмийн даатгалын шимтгэл төлөхгүй байгаа юм.

            Би одоо хувиараа Ерөнхий сайдтай ч уулзаж байхдаа, шадар сайдтай ч уулзаж байхдаа л энэ Засгийн газрын бодлогыг яг тэргүүлэхх үндсэн чиглэл одоо дагуулагч гол зорилт юу вэ гэвэл ажилгүйдлийн асуудал гэж өөрийнхөө санаа бодлыг хэлж байсан байхгүй юу. Тэгсэн энд ажилгүйдлийн асуудлыг урд урд нь байдаг яг алдааныхаа дагуу л ахиад нийгмийн халамжийн бодлогын түвшинд аваад ороод ирсэн байгаа шүү дээ. Бүлэг дээр ч гэсэн ярьж, саналаа хэлж л байсан. Жишээ нь одоо бусад улс оронд бол ажилгүйдлийн түвшин 4 хувьд хүрлээ гэвэл энэ нийгэм бол зүгээр 5, 4 гэж ярих юм бол сандарна, 8 хувь гэвэл бүр дампуурлаа гэж ярьдаг зүйл байхгүй юу.

            Манайд бол дэлхийн банкны судалгаагаар гаргаснаар ажилгүйдлийн түвшин 30 гаруй хувь өгөгдчихөөд байгаа юм. Яг үнэндээ Монголын эдийн засаг сүйрсэн гэсэн тоо хэлэгдээд байхгүй юу. Яагаад ажилгүйдлийн асуудлыг ингэж нийгмийн халамжийн бодлогын хэмжээнд уйгагүй тавиад байгаа юм бэ, би энийг асуух гэсэн юм. Яагаад ингээд байгаа юм бэ? Ажилгүйдлийн асуудал чинь одоо бид нарын шийдвэрлэх ёстой цөм асуудал шүү дээ, гол асуудал шүү дээ. Үнэн хэрэг дээрээ одоо ингээд худлаа яриад байдаг байхгүй юу. Ажилтай, ажлын байр бий болгоод хүмүүсийг ажиллаач гээд дуудахлаар зэрэг хүмүүс ирж ажиллахгүй юмаа, ер нь манайхан ажил хийх дургүй юмаа гэсэн нэг тийм хялбархан тооцоо хийчихээд яриад байдаг байхгүй юу. Тэр бол худлаа. Судалгаа явуулж үзсэн.

Хүний эрхийн үндэсний комиссоос явуулсан судалгаагаар өнөөдөр хүн амын хөдөө орон нутагт байгаа хүн амын 50 гаруй хувь нь ах дүү нараасаа гуйж, эсвэл бол зээлээр өдөр тутмынхаа хоол хүнсний хэрэгцээг хангаж байна гэдэг тооцоо гарч байна лээ шүү дээ. Хүн амын 50 гаруй хувь нь шүү дээ. Дандаа зээлээр, эсвэл ах дүү нараасаа гуйж хоол, хүнснийхээ хэрэглээг хангаж байна гэж ийм судалгаа гараад ирсэн. Өөрөөр хэлбэл ажилгүй улсууд чинь ингэж амьдраад байгаа байхгүй юу. Яагаад энэ ажилгүйдлийн асуудлыг баатар эдийн засгийн асуудал гэж ойлгоод, энэ инфляцитайгаа ижилхэн түвшинд тавиад, ингээд ажилгүйдлийн асуудлыг бууруулъя гэдэг ийм цөм асуудал болгож тавьдаггүй юм бэ гэж би гайхаад асуугаад байгаа юм. Үе үеийн Засгийн газар л ингэж хэлээд байх юм.

Ямар ч одоо жишээ нь зах зээлийн эдийн засгийн талаар онол, сурах бичгийн номыг аваад үзэхлээр зэрэг инфляци ажилгүйдэл гэдэг хоёр зүйлийг ярьдаг шүү дээ ердөө л. Энэ одоо яагаад ингээд байдаг юм бэ. Ажилгүйдэл гэдэг чинь макро эдийн засгийн үзүүлэлт шүү дээ. Ажилгүйдлийн түвшин гэдэг чинь. Ажил эрхлэлтийн түвшин тэдэн хувь гэдэг чинь макро эдийн засгийн ойлголт шүү дээ. Тэгээд асуулт асуухаар шал дэмий байдаг юм даа, эд нар ингээд тааруулаад хариулчихдаг байхгүй юу. Яг одоо зүгээр байдлаа, би өөрөөр хэлбэл энэ Засгийн газрын бид нарын ерөөсөө Монголын төрийн бодлогын ирэх 4 жилд хийх гол цөм асуудал бол энэ ажилгүйдэл гэж энэ булай ойлголтыг, энэ нэг зохисгүй ойлголтыг л Монголын нутаг дэвсгэрээс үлдэн хөөх хэрэгтэй шүү дээ. Та нар мэдэж байгаа шүү дээ одоо. Одоо 20 жил ажил хийгээгүй хүн чинь зэрлэгшсэн хүн байхаас өөр юу ч биш шүү дээ наадах чинь.

**Ө.Энхтүвшин:** -За асуултанд хариулъя.

**Э.Бат-Үүл:** -Еще асуулт байгаа шүү, би ажилгүйдэлтэй холбогдуулж.

**С.Баяр:** -Асуулт, санал, бухимдал гурав л явж байх шиг байна. Өчигдөр АН-ын бүлэг дээр.

**Э.Бат-Үүл:** -Ерөнхий сайд дандаа ингэж юу яадаг.

**С.Баяр:** -Ач холбогдлын талаар нарийн ойлголт, энэ үйл ажиллагааны хөтөлбөрт оруулсан зорилт, түүний үндэслэлийн талаар манай ажлын хэсгийн нөхдүүд байна уу, Энхбаяр зөвлөх байгаа юу, ажилгүйдэлтэй холбоотойгоор, энэ чинь хэд хэдэн ойлголтыг бас бид нар тодруулах ёстой юм л даа. Нийт хүн ам дотор ажил эрхэлж байх насны хүмүүс хэчнээн байгаа билээ, тэр дотроос ажил эрхэлж байгаа нь хэд юм бэ, ажил эрхлээгүй байгаа нь хэд юм бэ, нэг тоо гарна. Нийгэмд байгаа ажилгүйдлийн түвшинг яаж бууруулах юм бэ, хэр хэмжээнд хүргэх юм бэ гэдэг бол энэ улс төрийн ч, эдийн засгийн ч, нийгмийн ч том зорилт яахын аргагүй мөн.

Ажилгүйдэл гэж бичсэн л бол асуудлыг шийдэж байна, ажилгүйдэл гэдэг үгийг гаргаагүй бол энэ асуудал огт хамаагүй гэсэн ийм байдлаар бас юманд хандаж болохгүй гэж би ойлгож байгаа юм. Энэ эдийн засгийн өсөлтийг хангах, үйлдвэржих, үйлдвэржүүлэлтийн процессыг дэмжих, жижиг, дунд үйлдвэрийг дэмжих, сум болгонд энэ чиглэлээр тодорхой хөрөнгө төсөв хуваарилж өгнө гэдэг бол бүх бүгдээрээ л энэ амьдралын түвшин, чанар, ажилгүйдлийн түвшинг бууруулахад чиглэсэн ийм зорилтууд шүү дээ. Тийм учраас ажилгүйдлийг бууруулах гэдэг өгүүлбэр хаана байна, тэнд л энэ тухай ярьж байна, бусад газарт тэрний тухай яриагүй юм шиг тийм зорилт тавиагүй юм шиг ойлголтоор өчигдөр ч Бат-Үүл гишүүн АН-ын бүлэг дээр энэ асуудлаар нэлээн урт үг хэлж, яг л тэр асуултыг өнөөдөр асуулт ч гэж дээ санал юм даа, бухимдал байна. УИХ-ын гишүүний хувьд бухимдаж байна. Ажилгүйдлийг таягдан хаяж, үлдэн зайлуулна гэдэг тийм зорилтыг бол Засгийн газар тавихгүй. Үл гүйцэлдэх тийм зорилтыг тавьж болохгүй шүү дээ. Ажилгүйдэл гэдэг бол зах зээлийн эдийн засагтай улс гүрэнд эдийн засгийн нөхцөл байдлаасаа хамаараад дээшээ, доошоо болж байдаг ийм л нэг үзүүлэлт. Ийм л нэг үзүүлэлт.

Ажилгүйдлийг бүрмөсөн арилгана гэдэг юм уу одоо үлдэн зайлуулна гэдэг ийм зорилт тавих юм бол энэ үл гүйцэлдэх юм болно. Бид нар бол ямар зорилт тавьж байна вэ гэхээр ажилгүйдлийг бууруулахад чиглэсэн олон талын арга хэмжээ авна гэж энэ оруулж ирж байгаа бичиг баримтынхаа 1.3.12-т бид нар олон талт арга хэмжээ шүү дээ. Ганц арга хэмжээгээр ажилгүйдлийг бууруулахгүй. Ингэсний үндсэн дээр 2012 оны эцэст ажилгүйдлийн түвшинг 2.50 хүртэл хувьд хүргэж бууруулах ийм зорилт тавьж байгаа юм. Арилгах тийм зорилт тавьж чадахгүй. 2.5 хүртэл хувьд хүргэж бууруулна гэж байгаа юм. Энэ бол том зорилт. Эдийн засгийн өсөлт маань хэр байх вэ, ерөнхий одоо биднийг тойрч байгаа бүс нутгийн байдал, бидний хүсэн мөрөөдөөд байгаа хэрэгжүүлэх учиртай том, зөвхөн том биш дунд, жижиг хэмжээний төслүүд яаж хэрэгжихээс хамаараад ажилгүйдлийн түвшин буурах учиртай.

Энд чиглэсэн бүх арга хэмжээг ингээд дурдах юм бол манай бичиг баримтын ер нь бараг 4-ний 1 нь ажилгүйдэлтэй тэмцэх сэдэвт чиглэсэн байгаа шүү дээ Бат-Үүл гишүүн ээ. Энд тавигдаж байгаа зорилтууд, түүний дотор энэ эдийн засгийн чиглэлээр тавигдаж байгаа зорилтууд, бүгд л одоо амьдралын түвшин, ажилгүйдэл, хүмүүсийн орлого, амьжиргааны түвшинг дээшлүүлэхэд чиглэсэн байгаа шүү дээ.

Таны тавиад байгаа асуултыг бол яагаад энийг зөвхөн нийгмийн халамжийн хэмжээнд авч үзэж байна вэ гэдэг энэ байр суурийг би энэ төсөл боловсруулахад оролцсон ажлын хэсгийн гишүүд бол бүгд тодорхой чиглэл чиглэлээрээ хариулах байх гэж бодож байна. Буруу ойлголтын үндсэн дээр биднийгээ яллаад байх бололтой болоод явчихлаа л даа. Өчигдөр бүлгийн хурал дээр бас л яагаад ажилгүйдлийн ингэж анхаарч үзэхгүй байна, зөвхөн нийгмийн халамжийн бодлогынх нь тэнд үзээд байна уу энэ Засгийн газар, яагаад байна. Тийм биш.

Ажилгүйдлийг бол бид Монгол улсын монголын өнөөдрийн нийгмийн өмнө байгаа хамгийн том гурван асуудлын нэг л гэж үзэж байгаа.  Яахын аргагүй ажилгүйдлийг одоо шийдэх зорилтыг удаа дараагийн Засгийн газрууд тавьж ирсэн. Амжилттай хэрэгжсэн юм нь ч байна, амжилт муутай байгаа юм нь ч байна. Зүгээр нэг ажилтай болгохоосоо гадна энэ юу гэх юм бэ дээ би өчигдөр нэлээн дэлгэрэнгүй хариулж, урт удаан ярьж байна гэсэн зэмлэлийг АН-ын бүлэг дээр авч байсан учраас өчигдөр ярьсныгаа би давтаж яримгүй байна л даа. Энхбаяр зөвлөхийг оруулж ирээд яг ажилгүйдэлтэй холбоотой юмыг нь төсөлд оруулахдаа ямар аргачлалаар оруулсан юм бэ гэдэг юугий нь бол нэлээн хийсэн ажлын хэсгийн яг тооцоо үндэслэлтэй нь хамт хэлүүлмээр байна л даа.

**Н.Алтанхуяг:** -Би нэмээд хэлчих үү. Бат-Үүл гишүүний асуултанд. Ер нь ажилгүйдлийн асуудал, за яахав манайд бол аргачлал энэ тэр нь түвэгтэй, хувь процент ярихад жаахан түвэгтэй, тэгэхдээ Засгийн газрын үйл ажиллагааны хөтөлбөрт ажилгүйдлийн асуудал дээр нэлээн олон асуудлыг тавьсан байгаа. Та бүхэн харж байгаа байх аа. 12 дугаар хуудсан дээр нэлээн олон асуудал байгаа юм. Бид нар энэ ажилгүйдлийн асуудлыг зүгээр нэг ажилгүйдэлтэй тэмцэнэ гэсэн ийм ерөнхий байдлаар бол хийгээгүй юмаа. Тухайлах юм бол манай иргэдээс гардаг санал дотор бол харьцангуй залуу хүмүүст бол ажлын байр их байгаад байх юм, нас хүйс янз бүрийн юмаар нь ялгаварласан ийм байдал бас байгаад байгаа юм. Энэнийг арилгах тал дээр анхаарал тавиач ээ гэсэн ийм саналууд нэлээн ирснийг бид үндэслээд энэ 12 дугаар хуудасны 15 дээр 35-аас дээш насны иргэдийн хөдөлмөр эрхлэлтийг нэмэгдүүлье гэж. Энэ дээр Засгийн газар арай жаахан илүү анхаарч ажиллах ёстой юм биш үү, ажилгүй гээд байгаа хэсэг дотор чинь бас энэ зонхилоод байна аа гэсэн ийм асуудлыг оруулсан юм.

Гадаадаас авч байгаа энэ ижил мэргэжлийн ажилчдыгаа дотооддоо бэллтгэх асуудал. Бид нар ингээд ажилгүйдлийг ярихдаа ажлын байр бий болгох тухай яриад байгаа. Гэтэл тэнд ажиллах хүмүүсээ бэлтгэх тухай асуудлыг их орхигдуулж ирсэн юм байна лээ. Манай ажилчдын мэдлэг чадвар гэдэг юм уу, тэрнийг хийх ур дүй их муутай байдаг учраас мэргэжлийн сургалт үйлдвэрлэлийн төвүүдээр хурдавчилсан байдлаар янз бүрийн хэлбэрээр мэргэжилтэн ажилчдыгаа бэлтгэх асуудлыг бас нэлээн түлхүү оруулж өгсөн юм.

Ерөнхийдөө ажилгүйдлийг бууруулна гэдэг үгнээс зайлсхийгээд бид нар энэ дээр 6 дээр юу гэж бичсэн бэ гэхээр хөдөлмөр эрхлэлтийн бодлогыг өрхийн хэрэгцээтэй уялдуулбал яасан юм бэ, ер нь энэ айл өрхөд байгаа өрхийн нэгээс доошгүй хүнийг ажилтай болгох асуудал дээр бид нар анхаарал тавьбал яасан юм бэ. Энэ бол тэр өрхийн ядуурлыг гэдэг юм уу тухайн өрхөд очих бас ийм онилсон бодлого болох юм болов уу гэж ийм зүйлүүдийг бас оруулж өгсөн юм. Дээр нь хөдөлмөрийнхөө зах зээлийн тогтолцоог хөгжүүлье, энэ ажилтан ажилчдыг зах зээлийнхээ эрэлт хэрэгцээнд нийцүүлэн сургаж бэлтгэвэл яасан юм бэ, энд жаахан уян хатан байдлыг бий болговол яасан юм бэ гэсэн ийм зүйлүүдийг бид нар энэ ажилгүйдэл гэдэг юм уу ажилгүйдэлтэй холбоотой ажлын байрыг бий болгохтой холбоотой ажилчдыг бэлтгэхтэй холбоотой асуудал гэж ингэж тавьсан юм.

Хөдөлмөрийн зах зээлийн эрэлт шаардлагад нийцсэн ур чадвартай ийм мэргэжлийн сургалтыг эзэмшүүлнэ, мэргэжилтэй ажилчдаа бэлтгэнэ, хөдөлмөр эрхлэлт, жижиг, дунд үйлдвэрийг дэмжих, энэ бол зөвхөн нэг ажлын байр бий болгох биш хүмүүс ерөөсөө өөрөө өөрийгөө авч явах чадварыг нь бас дэмжье, жижиг, дунд үйлдвэрлэлийг дэмжье гэдэг агуулгаар бид нар бас энэ 11 дүгээр хуудасны хамгийн эхэнд хөдөлмөрийн зах зээл, хөдөлмөр эрхлэлтийн бодлого дотроо бол иргэдийн идэвх санаачилгыг дэмжиж, бизнес эрхлэх орчин нөхцөлийг бүрдүүлье, зарим нь хөөрхий бас бизнес хийх гээд ингээд явж байгаа ийм зүйл байгаа шүү дээ. Энэ дээр нь бид нар дэмжье.

Би бас эртээд манай бүлэг дээр ярьж байсан. Хүмүүс бизнесийнхээ юмыг авахаар төрөөс дэмжлэг юу гэдэг юм бэ гэхээр төрөөс ерөөсөө тийм зээл хүссэн бодол санал байдаг юм, тэр хүний буруу биш юм. Тийм учраас төр зээл өгөхөөсөө гана тэр жижиг, дунд бизнесийг эрхлэх, инкубаторын орчныг нь бүрдүүлж өгөөд, нэг хоёр жил жаахан тахианы өндөг шиг жаахан дарж, тэр бизнесийг нь дэмжиж өгөөд тэгээд өндөг нь хагараад дэгдээхэй болохоор нь за одоо ингээд биеэ даагаад бизнесээ эрхлээд яв даа гэдэг юм уу ийм олон талын юмнуудыг тусгах гэж оролдсон ийм зүйл байгаа юм. За баярлалаа.

**Э.Бат-Үүл:** -Нэг асуулт маань  хаягдчихлаа. Эдийн засгийн өсөлтийг дотоодын нийт бүтээгдэхүүний өсөлтийг жилд дунджаар 12 хувь байлгана гэсэн ийм зорилт тавьчихсан байна лээ. Жилд дунджаар 12 хувь шүү. Энэ одоо боломжтой юу.

**Ө.Энхтүвшин:** -За Энхбаяр зөвлөх.

**Н.Энхбаяр:** -Бат-Үүл гишүүний асуусан асуултанд хариулъя. Бид эдийн засгийнхаа өсөлтийн тооцоог энэ мөрийн хөтөлбөрийг хийх явцдаа Сангийн яамтайгаа хамтраад 2-3 хувилбараар хийж үзсэн байгаа. Тэгэхээр анх хөтөлбөр боловсруулж байх үед 9 сарын 20-ны үед бол олон улсын санхүүгийн зах зээлийн хямрал хараахан гүнзгийрээгүй байсан үед бол бас бид нэлээн өндөр хувилбараар буюу ирэх 4 жилийн дунджаар 18 орчим хувьтай байхаар тооцож байсан л даа.

Одоогийн байдлаар бол энэ санхүүгийн зах зээлийн хямрал бас өөрийн оронд хамарч байгаа учраас бид хоёрдахь, гуравдахь хувилбарыг бас тооцож үзсэн. Дундаж хувилбар бол эдийн засгийн дундаж өсөлт 15 хувь байх. Хэрвээ санхүүгийн зах зээлийн хямрал нэлээн удаан үргэлжилсэн, манай гадаад экспорт худалдаанд хүчтэй нөлөөлсөөр байх нөхцөлд бол доод хөтөлбөрөө буюу дундаж өсөлтийг 10 хувь байна гэсэн ийм 3 хувилбар байгаа.

Ер нь өнөөдрийн байдлаар бол эхний хамгийн дээд хувилбар бол бараг боломжгүй гэж үзэж байгаа. Хоёрдахь юм уу гуравдахь хувилбарын аль нэгэн дээр тогтох шаардлагатай болж байгаа юм. Тэгэхээр энэ бол юуны өмнө бид улсын төсвийн үндсэн чиглэлийг УИХ-аар хэлэлцэх үед бол ирэх оныхоо эдийн засгийн өсөлтийг эхлээд тодорхой хувь дээрээ тогтох ёстой байх. Үүний дараа бол энэ хоёрдахь юм уу гуравдахь хувилбар дээр тогтох уу гэдгээ бас тогтож болно.

За эдийн засгийн өсөлтийн гол боломжууд бол зөвхөн уул уурхай биш бас бусад салбаруудын өсөлтөөр хангагдахаар байгаа. Гол нь манай эдийн засгийн бүтцэд бол уул уурхайн салбараас боловсруулах үйлдвэрийн… гадна хөдөө аж ахуй, худалдааны салбар нэлээн том хувийн жин эзэлж байгаа эдийн засгийн өсөлтөнд. Тэгэхээр хөдөө аж ахуйн салбар ч гэсэн сүүлийн үед газар тариалан, мал аж ахуйн өсөлтүүд энэ бас тодорхой хувийн жин үзүүлдэг л дээ.

Еще түрүүний таны асуусан тэр хөдөлмөр эрхлэлт, ажилгүйдлийн асуудал дээр ганц хоёр мэдээлэл би нэмээд хэлчихье гэж бодож байна. 2007 оны байдлаар албан ёсны бүртгэгдсэн ажил эрхлээгүй хүмүүсийн тоогоор бол ажилгүйдлийн түвшинг бол статистикийн байгууллага 2.8 хувь гэж ингэж дүгнэж гаргаж байгаа. Тэгэхээр бид бол энийг албан ёсны тоон дээр үндэслээд 2.5 хувьд хүргье гэсэн зорилт тавьж байгаа юм. Таны түрүүний хэлсэн нийт ажил эрхлээгүй хүн ам бол энэ Хөдөлмөр халамж үйлчилгээний газраас гаргаж байгаа сар бүрийн хөдөлмөр эрхлэлтийн мэдээ гардаг. Тэгэхээр энэ сарын 9 сарын байдлаар байнгын бус ажлын байртай нийт хүн амыг оролцуулаад 260 мянган хүн ажил эрхлээгүй байна аа гэсэн ийм тоо гарч байгаа юм.

Тэгэхээр түрүүний таны хэлсэн нийт хөдөлмөрийн чадвартай хүнд харьцуулах юм бол энэ бол 24.6 хувь болж байгаа юм. Тэгэхээр бид үнэхээр ганцхан зорилт тусгаад орхиогүй. Яг тогтоолоор батлагдахгүй ч гэсэн энэ хөтөлбөрийн танилцуулган дотор энэ талаар дурдсан байгаа. Хөдөлмөрийн зах зээлийг бэхжүүлнэ гээд.

Монгол улсын хүний хөгжлийн… 2007-г гаргаад Засгийн газрын түвшинд бид нар хэлэлцэж байх явцад энэ яагаад хөдөлмөрийн зах зээл дээр ийм их олон ажилгүйдэл байгаа шалтгааныг нэлээн нухацтай ярилцаж байсан. Тэгэхээр энэ дээр хамгийн гол нь ажилгүй байгаа иргэдийн маань эзэмшсэн мэргэжил боловсрол, ажлын байрныхаа шаардлагатай зөрж байгаа, ажил мэргэжил зөрж байгаа байдал бол хамгийн гол шалтгаан болж байна аа гэсэн ийм дүгнэлт байдаг юм байна лээ.

Тэгэхээр бид аль болохоор энэ хөдөлмөрийн зах зээлийг олон улсын түвшинд байгаа зөв зохистой тогтолцоогоор нь бий болгож, яг эрэлт хэрэгцээнд нь нийцсэн мэргэжилтэй ажилчин бэлтгэж чадах юм бол энэ хөдөлмөр эрхлэлтийн асуудал бас нэлээн урагштай явах боломжтой гэсэн ийм мэргэжлийн хүмүүс дүгнэлт хэлдэг юм. Баярлалаа.

**Ө.Энхтүвшин:** -За Сүхбаатар гишүүн. Асуултуудаа их товчхон тодорхой тавихгүй болохоор их тайлбартай асуулт хариулахад бас түвэгтэй байна шүү. За Бат-Үүл гишүүн бас үлдсэн үү.

**Э.Бат-Үүл:** -Би дараагийн асуудал энэ батлан хамгаалах салбартай холбогдсон асуудал байгаа юм. Болдссайдаас асуумаар байна. Ингэсэн юм. Гүррагчаа гишүүн бид хоёр өнгөрсөн Их Хурлын хаврын чуулганаар цэргийн жинхэнэ алба хаасан улсууд төрийн жинхэнэ албанд очиж ажиллана гэдэг ийм төрийн албанд хуулийн нэмэлт өөрчлөлт оруулсан юм. Өөрөөр хэлбэл төрийн жинхэнэ албан хаагч нь цэргийн албан хаагч байх албаа хаасан байх болзол тавьсан юм байгаа юм. Энэ бол одоо ер нь батлан хамгаалах салбар, нэн ялангуяа зэвсэгт хүчний талаар тавьж байгаа нэлээн зарчмын өөрчлөлт орж ирж байгаа бодлогын эхлэл ээ гэж ингэж ойлгож байгаа л даа.

Ингээд батлан хамгаалах бодлого гэдэг энэ салбар дээр ороод ирсэн чинь энэ батлан хамгаалах салбарын ер нь үзэл баримтлалд өөрчлөлт оруулах тухай асуудал тусгагдаагүй байна аа. Яагаад ингэсэн юм бэ. Бид нар тэр үед хууль баталж байхдаа хүртэл энэ салбарын өөрчлөлтийн тухай ярьж байсан, үзэл баримтлалыг өөрчилнө гэж.

**Ө.Энхтүвшин:** -За Болд сайд.

**Л.Болд:** -Хуулийн дагуу төрийн албаны шинэчлэлтээр тийм заалт угаасаа орсон байгаа шүү дээ. Цэргийн жинхэнэ алба хаасан хүн бол төрийн алба хаах ийм нөхцөл болзлыг хангана аа гээд. Энэ юу гэдэг юм бэ Засгийн газрын хөтөлбөр болгож, хөтөлбөрийн заалт болгох шаардлага байхгүй л байх л даа. Нэгэнт хуулийн шаардлага нь бол хуулиараа тавигдсан, хууль нь батлагдчихсан, хүчин төгөлдөр мөрдөгдөж байгаа учраас. Энэнтэй холбогдуулаад цэргийн шинэчлэлтэйгээ холбогдуулаад яахав зүгээр тодорхой заалтууд бол хэрвээ гишүүд ажлын хэсэг дээрээ боловсруулаад оруулна гэвэл болж байна. Миний хувьд бол үнэхээр цаашдаа бол цэргийн албыг өнөөдөр бол нийт хаах ёстой залуучууд бүгд хааж чадахгүй байгаа шүү дээ. Хоёр шалтгаан байгаа. Нэг талаасаа бол угаасаа зэвсэгт хүчин, санхүү, хүчин чадлынхаа бололцооноосоо бүгдийг хамруулж чадахгүй байгаа. Нөгөө талаасаа дүйцүүлэх алба, мөнгө төгрөг төлдөг гээд олон аргаар бол цэргийн албанаас маш олон залуучууд бол тойрч гарч байгаа. Эргээд энэ бол цаашдаа монголын төрийн ирээдүйн чадавхид нөлөөлөх ийм талтай.

Ер нь ч цэргийн албыг бол зүгээр нэг хэдэн залуучуудыг тэнд аваачаад хашаад, цэргийн бэлтгэл сургууль хийгээд гэдэг талаасаа биш ерөөсөө энэ бол монгол улсын иргэн төлөвшиж байгаа хамгийн чухал хүрээний ийм алба юмаа. Тийм учраас ерөөсөө аль болохоор бүх л залуучуудаа бол цэргийн алба хаалгах тэр нөхцөл бололцоог нь үнэхээр монголын төр цаашдаа бол эрмэлзэх ёстой. Энэ дээр бол бидэнд бодож байгаа, төлөвлөж байгаа, яг энэ ажлыг аваад удаагүй байна. Тэгэхээр энэ дээр бидэнд бол ярьж байгаа, хэлэлцэж байгаа зүйл бол их бий л дээ.

Энд бол бас жаахан мөнгө санхүүгийн асуудал бол байдаг юм байна лээ. Тэгэхдээ бол их биш юм байна лээ. Ямар ч байсан нэг бид тооцоо гаргаж үзсэн, тэрэнд хамрагдах ёстой бүх залуучуудыг цэргийн албанд хамрагдахад бол 30-аад тэрбум төгрөгний хөрөнгө оруулалт хэрэгтэй юм билээ. Тэгэхээр энэ бол монголын төр дааж болох хэмжээний хөрөнгө гэж үзэж байгаа юм. Иймэрхүү шинэчлэлийг бол бид цаашдаа эрмэлзэж хийнэ гэж бодож байна.

**Ө.Энхтүвшин:** -Сүхбаатар гишүүн.

**Ж.Сүхбаатар:** -Тэгэхээр хоёр чиглэлээр асуух гэсэн юм. Мэдээж хэлэлцэх эсэх асуудлыг хэлэлцэж байгаа учраас тэрэн дээр байнгын хорооны санал, дүгнэлтээ чуулган дээр орно. Тэгээд Засгийн газрын үйл ажиллагааны хөтөлбөрр бол яахын аргагүй УИХ-ын гишүүдийн төдийгүй манай сонгогчдын анхаарлыг маш их татаж байгаа. Сонгуулийн явцад хүртэл энэ асуудлаар ямар байр суурь баримтлах вэ гэдэг энэ асуудлыг сонгогчид бас сонирхож байсан. Тэгэхээр бид нар МАХН бол дэвших хөгжил, дэвжих амьдрал-дэвших хөгжил, шударга ёс, хариуцлагатай төр гэсэн ийм уриан дор оролцсон. Энэ агуулга ч гэсэн нийгмийн Засгийн газрын үйл ажиллагааны улс төрийн бодлогын гол суурь болох ёстой. Яагаад гэвэл нийгмийн захиалга өөрөө ийм байсан.

Би хоёр ерөнхий бодлогын 2, 3 асуулт асууя гэж бодож байгаа юм. Эхний асуулт бол энэ Засгийн газрын үйл ажиллагааны тэргүүлэх чиглэл нь яг юу юм бэ? энэ Засгийн газрын үйл ажиллагааны хөтөлбөр нь дараахь онцлог зорилтыг хэрэгжүүлнэ  гээд ийм 5 зүйл заасан байгаа юм. Нарийвчлаад аваад үзэх юм бол 2 нь уулуурхайн салбартай холбоотойгоор. Үйлдвэржүүлэх бодлого гэж байгаа боловч хэрэг дээрээ үйлдвэржүүлэх бодлого гэж бол бидний ойлгож байгаа шиг биотехнологи, нанотехнологи, бусад мэдээллийн технологийн гэдэг юмуу энэ чиглэлээрх зүйл дээр биш, чухамдаа Засгийн газар уул уурхайн салбарын асуудлыг үйлдвэржүүлэх бодлогыг ашигт малтмалын салбарын асуудал дээр гол түлхүүр болгож авч үзэж байгаань ямар учиртай юм бэ гэж.

Дараагийн асуудал бол мал аж ахуй газар тариалангийн бүтээгдэхүүнээр өөрийгөө бүрэн хангах, ингээд төрийн удирдлагыг сайжруулах гээд ингээд заасан байгаа юм. Энэ нэгдэх асуулт. Энэ хүрээнд яг тэргүүлэх чиглэл нь яг юу юм бэ? ингэж тодорхойлсон байх юм, энэ 5 зүйл чинь тэргүүлэх чиглэл нь мөн юмуу?

Хоёрдахь асуудал нь, энэ мөрийн хөтөлбөрт маш олон өргөжүүлнэ, дээшлүүлнэ, сайжруулна, нэмэгдүүлнэ, ялангуяа Засгийн газрын оролцоог бол асар их нэмэгдүүлэхээр шууд утгаараа, шулуухан хэлсэн байна л даа, өргөжүүлнэ гээд. Тэгэхээр ачаагаа бид чинь ингэж нэмж байгаа юм бол тэр даацаа бид нар яаж нэмэгдүүлэх гэж байгаа юм бэ? иргэний нийгэм, төрийн удирдлага гэсэн бүлэг дээр байна л даа. Бид төр нийгмийн түншлэлийг гэдэг юмуу, иргэний нийгмийн эсвэл нутгийн өөрийн удирдах ёстой зохистой гээд ингээд өөр үг байхгүй байгаа юм. Тэгэхээр төрийн аппаратын ачаа нэмэгдэнэ гэхээр хувьдаа ойлгохдоо иргэний нийгмийн потенциал, хувийн хэвшлийн потенциалыг дайчлахаасаа гадна төрийн аппарат маань чухам Засгийн газар энэ төрийн аппаратаа яаж төгөлдөршүүлж, төрийн албаа төгөлдөршүүлэх гээд байгаа юм бэ гэдэгт тодорхой шийдлүүд нь энэ зорилтон дотор тусгагдаагүй байна л даа.

Энийг юу гэж хэлэх гээд байгаа гэхээр одоо энэ Сайханбилэг гишүүн байж байна, цахим монгол гээд баахан ярьж байсан. Дэлхий даяар яг энэ улс орны хөгжлийн, энэ төрийн үйлчилгээ буюу нийтийн үйлчилгээг сайжруулах гол үндэс бол захиргааны реформ гэж яриад байгаа шүү дээ. Тэгэхээр захиргааны реформын асуудал Засгийн газрын мөрийн хөтөлбөрт дурьдагдаагүй байна. Цахим Засгийн газрын асуудал дурьдагдаагүй байна. Энийг Засгийн газар яаж мөрийн хөтөлбөртөө ойлгож тодорхойлж байгаа юм бэ? мэдээж энд тусгагдсан томъёолол гэдэг бол цэгцтэй сэтгэж, цэгцтэй ажиллахын гол утгыг илэрхийлж байгаа. Энэ асуудал дээр хариулж өгөөч.

Гуравдахь асуудал, жишээ нь жижигрүүлээд ганцхоёр асуулт асуух гэсэн юм. Айл өрх бүрийг цахилгааны эрчим хүчний эх үүсвэртэй болгоно гэж заасан байна. Бид нар өнөөдөр сумуудаа эрчим хүчний эх үүсвэртэй бүрэн дүүрэн, цахилгаан эрчим хүчний эх үүсвэртэй болгож чадаагүй л байгаа. Тэгэхээр мэдээж энэ хамтарсан Засгийн газрын үр дүн бол иргэдийн итгэл найдвар дээр үндэслэж байгаа.Тэгэхдээ бид нарын амлалтын хүрээ маань ийм нарийвчлагдсан, ийм өргөн хэмжээнд Засгийн газрын оролцоог нэмэгдүүлсэн үүрэг хариуцлага өөртөө авсан Засгийн газрын ийм хөтөлбөрийг батлана гэхэд бол жишээ нь, УИХ-аар хууль тогтоогч гэдэг юмуу, ард түмний төлөөлөгч гээд ингээд сууж байгаа хүний хувьд зориг, зүрх бас жаахан муу байгаа юм. Магадгүй том сэтгэхгүй байж болно. Гэхдээ хөнжлийнхөө хэрээр хөлөө жийх ёстой. Потенциалаа нэмэгдүүлэх ёстой нь ойлгож байна.

Тэгэхээр энэ үйл ажиллагааны  хөтөлбөр дээр харагдаад байгаа юм бол би дахиад онцолж хэлэхэд Ерөнхий сайдыг гол нь энэ захиргааны реформын асуудал уг нь өмнөх Засгийн газрын үед нэлээн дуу тод сонсогдож байгаад, одоо бол уул уурхайн салбар дээр суурилсан эдийн засгийн хөгжил, ажлын байрыг нэмэгдүүлэх асуудал яриад байна. Яг яс юман дээр эцэст нь асуух гэж байгаа зүйл бол ерөөсөө төрийн алба гэдгийг бид төрийн алба биш, нийтийн алба болгох, төрийн албан хаагчийг төрийн албан хаагч, нийтийн албан хаагч болгож хувиргах, одоо энэ нээлттэй хаалганы өдөр гээд Засгийн газар сая сонсож байсан, ерөөсөө явж явж хүсэн хүлээгээд байгаа юм нь хүмүүсийн ажилтай орлоготой байхаасаа гадна, эхлээд алагчилдаггүй, одоо байгаа төрийн хүчин чадлаар түшмэдүүддээ үйлчилдэггүй, одоо байгаа зардал төсөв нь тэр иргэд рүүгээ үйлчилдэг энэ хэлбэр лүү оруулсан захиргааны реформыг шаардаж байгаа шүү дээ.

Энэ реформ бол Засгийн газрын, ялангуяа хамтарсан Засгийн газрын амин сүнс байх ёстой, цахим Засгийн газар гээд. Өмнөд Солонгост цахим Засгийн газар хөтөлбөрийг хэрэгжүүлээд коррупцийг 6 дахин багасгасан. Тэгээд ялсан нам эрх мэдлийнхээ нэг хэсгийг нөгөө сөрөг хүчиндээ өгсөн. Одоо тэгвэл бид нар орон нутагт эрх мэдлээ шилжүүлж өгмөөр байна шүү дээ. Иргэд рүү эрх мэдэл өгмөөр байна шүү дээ. Тэгэхээр иргэдийн төлөөлөгчдийн хуралд бид ямар эрх мэдлийг илүү шилжүүлж өгөх гэж байгаа юм бэ? орон нутагт илүү эрх чөлөө шаардагдаж байна, энэ нь иргэдийн итгэл найдварыг сэргээх гол үндэс болно гэж байгаа юм, энэ дээр ямар байр суурьтай байна вэ?

**Ө.Энхтүвшин**:-З асуулт тавилаа, хэн хариулах вэ? Алтанхуяг сайд

**Н.Алтанхуяг**:-Засгийн газрын үйл ажиллагааны хөтөлбөрийн 2 дугаар бүлэг бол үндсэндээ үйлдвэржүүлэх асуудал байгаа. Энийг 3 чиглэлээр ойлгож байгаа юм, нэгдүгээрт, Монголд бий болох уул уурхайн чиглэлийн томоохон үйлдвэрүүдийг ойрын хугацаанд босгох тухай асуудлыг энд хөндсөн байгаа. Тодорхой нэртэй, устай, объектоор нь зааж оруулсан. Энийг дагаад том уул уурхайн үйлдвэрүүдийг дэмждэг, тэрэнд бүтээгдэхүүнүүдийг нийлүүлдэг энэ чиглэлийн, энэ салбарыг тэтгэсэн тийм жижиг дунд үйлдвэрүүд бий болно гэж байгаа. Энэ бол 2 дахь чиглэл нь юм байгаа юм. 2 дахь ч гэж дээ, үндсэндээ уул уурхайн салбар яваа.

2 дахь үндсэн чиглэл бол бид нар бас зөвхөн уул уурхай гэж хошуурч болохгүй юм. Тодорхой хэмжээгээр Монгол улс чинь нэлээн өргөн уудам нутагтай, тархсан. Тэгэхээр сум гэж бид эхний ээлжинд яриагүй байгаа. Ер нь аймгийн төвүүд дээр одоо бий болчихоод байгаа, өөрийн хар зөнгөөрөө шахуу эрэлтийн үр дүнд бий болчихоод байгаа тэр жижиг дунд үйлдвэрлэлүүдээс алиныг нь цааш нь яаж дэмжиж хөгжүүлэх вэ, аймгийн төв гэдэг бол бас нэлээн хэмжээний хүмүүсийн бөөгнөрөл, төвлөрөл байгаа учраас аймгийн төвүүд дэх жижиг дунд үйлдвэрийн тухай асуудлыг энэний цаана ойлгож байгаа.

З дахь нь таны хэлж байгаа өндөр технологи, нанотехнологи, биотехнологийн чиглэлийн үйлдвэрлэлүүдийн тухай асуудлыг энэ үйлдвэржүүлэх гэдгийн цаана 3 зүйлийг багтааж ойлгож яваа юм.

Би хайгаад олохгүй байх юм, Энхбаяр даргаа, уг нь бид нар нанотехнологи, биотехнологи гээд юм уул нь оруулаад яриад байсан юм. Ийм зүйл энэний цаана уулаасаа орж байгаа. Ийм 3 чиглэлийн зүйлийг үйлдвэржүүлэлтийн цаана ойлгоно гэж би хэлэх гэж байна.

Засгийн газрын оролцоо цахим гэдэг дээр уг нь бид нар ярьсан юм. Тэгээд их олон Засгийн газар цаасгүй болгоод өгнө гээд баахан юм ярьдаг юм. Тэгээд баахан ярьж байгаад энэ дээр бас хэд хэдэн зүйлийг оруулсан юм л даа. Нөгөө талаасаа хэлбэрийн тухай асуудлыг зарим юман дээр оруулаагүй юм. Энд ийм санаатай юм хийсэн юм л даа. 28-р хуудасны иргэний нийгэм, төрийн удирдлагын бодлогын 5 дээр. Төрийн захиргааны төв болон нутгийн захиргааны бүх шатны байгууллагын үйл ажиллагааны уялдааг хангасан. Энэ уялдааг хангах их чухал юм шиг байгаа юм. Заримдаа монгол чинь аймгууд нь улс ч юм шиг тийм тал байгаа шүү дээ.

Тэгэхээр иргэнд үйлчлэх үндсэн чиг үүрэг бүхий цомхон, чадварлаг, хариуцлагатай төрийн болон орон нутгийн гэсэн дэд тогтолцоо бүхий нийтийн албыг хөгжүүлнэ, төрийн албыг чадавхижуулж, төрийн үйлчилгээг ил тод шуурхай, хүнд сурталгүй, хүнд сурталгүй гэдгийн цаана бид нар бас Засгийн газрын үйл ажиллагааны төлөвлөгөө гарах ёстой. Энэний цаана цахимжсан байх. Хүмүүстэй ойрхон байх гэдэг юмуу тэр бүх санаануудыг оруулж яваа юм л даа. Хариуцлагыг бэхжүүлж эрх зүйн зохицуулалтыг боловсронгуй болгоно. Нэг ийм дутагдал бас ажиглагдаад байх шиг байгаа юм даа, эрхэм гишүүд минь. Энэ дээр илүү зорилт маягийн юмыг бид тодорхойлчихоод байгаа. Сая хоёр бүлэг дээр ярих явцад бас тийм яг арга хэмжээний шинжтэй юмнууд бас нэхэгдээд байгаа нь буруу ч зүйл биш л дээ.

Тэгэхээр энэ арай жаахан өргөн гэдэг юмуу, арай жаахан ерөнхий байдлаар томъёологдсон зүйл шүү гэдгийг би хэлэх гэсэн юм. Төрийн албыг авилга, хүнд суртлаас ангид өндөр хариуцлагын тогтолцоонд шилжүүлнэ, төрийн бодлого, үйл ажиллагааны хяналт шинжилгээ, үнэлгээний эрх зүйн орчинг боловсронгуй болгож, дүн шинжилгээнийх нь чадавхи, үр нөлөөг дээшлүүлнэ гээд энэ хуучин бас л энэ Засаг дээр зарим нь хийгдээд явж байсан зүйлүүдийг нь заримыг нь бид нар уламжлал болгоод аваад явсан. Энэний цаана байгаа гэж ойлгож болно доо.

**Ө.Энхтүвшин**:-Өрх гэр бүрийг эрчим хүчний найдвартай эх үүсвэртэй болгоно гэдгийг Засгийн газар дангаараа хийх нь зөв юмуу гэсэн тийм асуулт байна. Эрдэс баялаг, эрчим хүчний яамнаас байна уу?

**С.Баяр**:-Эрчим хүчний яамны хүн иртэл би Сүхбаатар гишүүний асуусан асуултанд энэ үйл ажиллагааны хөтөлбөрийн тэргүүлэх чиглэл нь юу юм бэ? юуг онцолж байгаа юм бэ гэж.

Маш тодорхой зааж оруулахыг  хичээсэн. Нанотехнологийг хөгжүүлэх бодлогыг бол бид тэргүүлэх чиглэл гэж үзэхгүй байгаа, шулуухан хэлэхэд. Нанотехнологийг хөгжүүлээд биотехнологи дээрээ суурилаад эдийн засгийн өсөлтийг хангах хэмжээнд Монгол улс маань хараахан хүрээгүй байна. Тийм зорилтыг тавихын тулд давын өмнө бид энэ 4 жилд яах ёстой юм бэ гэхээр Монгол улсын эдийн засгийг хэдэн хувиар биш, хэд дахин хөгжүүлэх бололцоо нь ашигт малтмалын салбарт л байгаа. Ийм байдалтай болоод бид 3 жил болж байна, харамсалтай нь бололцоогоо бид ашиглаагүй. Тийм учраас хамтарсан Засгийн газар байгуулсан.

Ашигт малтмалын салбарын энэ хөгжлийг түргэтгэхийн тулд хэд хэдэн юм хийх ёстой. Хууль эрх зүйн орчныг нь тодорхой бөгөөд тогтвортой болгох ёстой. Энийг Засгийн газар дангаараа биш, УИХ-ын дэмжлэг туслалцаатайгаар, УИХ-ын баталсан хуулийн дагуу энэ зорилтыг бид хангаж чадна. Хамгийн гол нь эдгээрийг эдийн засгийн эргэлтэнд оруулах ёстой юм. Өнөөдөр манай дотоодын нийт бүтээгдэхүүн хэмжээ хэдийгээр жилээс жилд бага сага өсч байгаа боловч энийг хангалттай гэж үзэхгүй байгаа. Хэдэн хувиар биш хэд дахин өсгөх бололцоо бидэнд байна, энийгээ ашиглая гэж үзэж байгаа учраас ашигт малтмалын салбарыг ирэх 4 жилд анхаарлын төвд байх гол тэргүүлэх чиглэл гэж ингэж үзэж байгаа юм.

Хоёрдахь том зорилт бол энэ үйлдвэржүүлэх хөтөлбөр, төлөвлөгөөг боловсруулж, энэ уул уурхайн салбар ашигт малтмалын салбар хөгжихөд түүнийг дагаад асар их олон үйлдвэр, үйлчилгээ, дэд бүтэц, зам тээвэр, холбоо мэдээлэл гээд аяндаа хөгжих учиртай, энэнийг хөгжих нөхцөл бололцоогий нь хангах ёстой гэж үзэж байгаа. Энэнээс гадна зөвхөн том үйлдвэрүүдээ түших биш, орон нутагтаа тухайн газрын түүхий эд онцлогийг түшиглэсэн жижиг дунд үйлдвэрийг хөгжүүлэх асуудлыг бид тэргүүлэх чиглэлээ гэж үзэж байгаа юм.

Гуравдахь том зорилт бол монголчууд өнөөдөр маш олон зүйлийг импортоор оруулж ирээд, түүний дотор хүнсний бүтээгдэхүүний дийлэнх хувийг өнөөг хүртэл импортоор оруулж ирсэн хэвээр байгаа. Тавьж байгаа гол зорилт бол 4 жилд хүн амын хүнсний хэрэглээг дотоодын үйлдвэрлэлээр бүрэн хангах гэдэг ийм зорилт тавьж байна. Энэ их том зорилт. Хэрэгжүүлж чадвал ер нь их том буян болно доо гэж үзэж байна. Засгийн газар энийгээ тэргүүлэх чиглэл, онцлох чиглэл гэж үзэж байгаа юм.

Иргэн бүр ямар байх ёстой вэ гэхээр нэгд эрүүл, хоёрт боловсролтой, гуравт ажилтай, дөрөвт орлоготой байх ийм зорилтыг тавьж байна. Энэ бол их том зорилт. Энэ бол тэргүүлэх зорилт яахын аргагүй мөн. Тэгэхдээ Бат-Үүл гишүүний ч асууж байсан, бусад гишүүдийн асуугаад байгаа ажилгүйдлийн асуудлыг шийдэхийн тулд юу хэрэгтэй вэ гэхээр мэргэжилтэй ажилтан бэлтгэхэд бид онцгой анхаарах шаардлагатай байна. Ажлын байр байхгүй биш байгаа юм. Тэнд очоод ажиллая гэхээр эсвэл мэргэжил нь дутдаг, эсвэл хүсэл нь дутдаг ийм асуудал байгаад байгаа шүү дээ. Хаана ч гэсэн, хотод ч гэсэн, хөдөөд ч гэсэн.

Төрийн алба, төрийн албыг чухам яах ёстой юм бэ гэж олон зорилтыг тунхаглаж болно. Тэрэн дотор хэлж байгаа цахим болгох, нэг цонхны үйлчилгээ, энэ дандаа арга хэрэгслүүд. Ямар болгох зорилт тавьж байгаа юм бэ гэхээр давын өмнө шударга болгох, шуурхай болгох, иргэддээ ил тод нээлттэй болгох, албан тушаалтнуудын түвшинд хариуцлагатай болгох, ажил хэрэгч болгох ийм зорилтуудыг тунхаглан тавьж түүнийгээ томъёолж байгаа санаатай юм л даа. Эд нарыг хэрэгжүүлэхэд мэдээж хэрэг цаана нь хууль боловсруулж, хуулийн дагуу зохицуулалтыг гаргаж ирэх зүйл байна. Засгийн газар өөрийнхөө эрх мэдлийнхээ хүрээнд тодорхой чиглэлээр хийж байсан ажлаа үргэлжлүүлэх. Жишээлбэл, хүнд суртал чирэгдэл гаргадаг баахан эрх зүйн актууд бий, нийтээрээ даган мөрдөх учиртай. Нэг байгууллагын даргын эрх мэдлээр л тэрний мэдлээр л олон асуудлыг зохицуулж байгаа шүү дээ.

Ерөнхийдөө нийтдээ бараг 7000 байдаг гэж хууль зүй, дотоод хэргийн яамныхан хэлдэг. Энэний бид 5/1-ийг нь устгаж хүчингүй болгож, системд оруулж чадсан уу, үгүй юу, цанаа нь 5/4 нь үлдчихээд байгаа байхгүй юу. Энэ бүгдийг үйл ажиллагааны хөтөлбөрт оруулах нь илүү юмаа гэж үзэж байгаа юм. Яагаад гэвэл үг болгоны ард талд хийх ажил, авах арга хэмжээ явуулах бодлого, УИХ-аар зүйлийг маань батлаад өгөх юм бол бид тодорхой арга хэмжээний  төлөвлөгөө гаргая гэж бодож байгаа юм. Тэрэн дотроо энэ дөрвөн жилд бид багтаж хийж чадах бидэнд юу байна вэ гэж ингэж тооцоолж үзэж байна. Би түрүүн Бат-Үүл гишүүний асуулт, өчигдөр Ардчилсан намын бүлэг дээр, Хувьсгалт намын бүлэг дээр гишүүд асуугаад орой бас хүмүүстэйгээ жаахан суулаа. Ер нь бол хэд хэдэн зүйлээ бид энэ үйл ажиллагааны хөтөлбөртэй холбогдуулаад ойлгомоор байгаа юм.

Энэ хөтөлбөрийг хэрэгжүүлснээр бид ер нь ямар түвшинд хүрэх юм бэ, 2012 оны өдийд гэхэд нэг ямаршуу түвшинд хүрсэн байх юм бэ, тэр нь аль болох бодит зорилтууд баймаар байгаа юм. Үл гүйцэлдэх зорилт биш, бодит зорилт. Тэрнийгээ хэд хэдэн хувилбараар үзмээр байгаа юм. Яагаад гэвэл монголын эдийн засгийн хөгжил дэвшил гэдэг бол зөвхөн биднээсээ биш, дэлхийн бүс нутгийн эдийн засагтай шууд холбоотой учраас дор хаяад нэг гурван хувилбараар гаргаачээ гэсэн хүсэлт тавьсан юм. За тэр өндөр өсөлттэй байх гэдэг болвол мөрөөдлийн хэмжээнд үлдэж байх шиг байна, өдөр ирэх тусам ирж байгаа мэдээ нь тэр хувилбараар явж чадахгүй нь ээ гэж, тэр өсөлтийг болвол болж өгвөл одоо хоёр оронтой тоонд барих ийм зорилт тавьж байна.

Биднээсээ хамаарахгүй доошоогоо унаад, Хятадын эдийн засаг анх удаа 9 хувьд орж ирлээ. Сүүлийн хэдэн жил дандаа 2 давхар тоотой өсөлттэй байсан. Энэ удаад 9 хувьтай боллоо. Хамгийн өндөр хурдацтай өсч байгаа эдийн засаг шүү дээ. Гэхдээ энэ бол сүүлийн 1, 2 сарын л үзэгдэл. Цаашдаа байдал яах юм байгаа юм, эдийн засагчид янз янзаар л хэлж байна. Манай эдийн засгийн хувьд яг энэ үүлэн чөлөөний нарнаар энэ ашигт малтмалынхаа салбар луу анхаарлаа тавиад хөдлөх юм бол ер нь жил болгон давхар тоотой эдийн засгийн өсөлтийг хангаж чадна гэсэн ийм зүйлийг манай эдийн засагчид хэлээд байгаа. Тэрэн дотроо 3 хувилбарыг яриад байгаа юм.

Бидэнд 2 дахь бидний тооцох ёстой зүйл бол одоо бидэнд ямар боломж бололцоо байгаа юм бэ, 23008 оны 11 сарын эхээр Монгол улс ер нь ямар нөөц бололцоотой. Энэ үйл ажиллагааны хөтөлбөрийг хэрэгжүүлэх ямар бодит бололцоо, суурь баазтайгаа байгаа юм бэ гэдгийг тооцож үзэх. Энэ үндсэн дээр байгаа барианыхаа газрыг мэдэж байгаа, хүрэх газраа мэдэж байгаа болбол энд ямар үндсэн зорилтуудыг дэвшүүлж байгаа юм бэ, саяны миний танд хэлдэг зориултууд юм л даа.

Тэгээд энд орсон зүйлүүд бол энд цугласан хүмүүсийн 90 хувь нь МАХН, Ардчилсан намын гишүүд байна, сонгуульд орохдоо бид аль аль нам нь тодорхой мөрийн хөтөлбөр дэвшүүлсэн. Эрх биш сонгуульд орсон учраас гишүүд нь өөрсдийнхөө мөрийн хөтөлбөрийг мэдэж байгаа байх гэж бодож байна. Сүхбаатар гишүүнийг би мөрийн хөтөлбөрөө сайн мэдэж байгаа байх гэж бодож байна. Цахилгаан эрчим хүчтэй ч холбоотой байна уу, өөр бусад зорилтуудыг МАХН-ын мөрийн хөтөлбөрт маш тодорхой тусгасан шүү дээ. Тэрнийг дангаараа Засгийн газар хийх нь зөв үү, буруу юу, миний зүрх хүрэхгүй байна гээд байгаа асуултыг би сайн ойлгохгүй байна. Юунд зүрх чинь хүрэхгүй байгаа юм. Тийм зорилт дэвшүүлж чадсан юм бол хангахын төлөө л явах ёстой шүү дээ. Түрүү түрүүчийн Засгийн газруудын тавьж байсан зорилтуудыг үргэлжлүүлж хийх нь энэ Засгийн газрын үүрэг мөн шүү дээ.

Энд бол ард түмний төлөөлөл болж суухаасаа гадна сонгуульд оролцохдоо мөрийн хөтөлбөр дэвшүүлсэн намын төлөөлөл бас сууж байгаа шүү дээ, Сүхбаатар гишүүн ээ.

**Ө.Энхтүвшин**:-Очирбат гишүүн

**Д.Очирбат**:-Энэ хөтөлбөрт тусгагдсан эрүүл мэндийн бодлогын зорилтын талаар ганц хоёр зүйл дээр асуулт асууя гэж бодож байна. Хамгийн эхэнд энэ зорилтон дунд эрүүл мэндийн яг оношлогоо, өөрөөр хэлбэл, Монгол Улсад монголын хүн амыг яг бүрэн дүүрэн оношлочихдог, орчин үеийн тоног төхөөрөмж, оношлогооны аппарат их дутагдаж байгаа. Тийм учраас энэ зорилтондоо, бас яг энэ талаар тусгасан зүйл байна уу? тусгасан бол яг ямар зүйлтэй, ямар оношлогооны аппаратыг тавьж суурилуулж 12 онд, түрүүнд Ерөнхий сайд хэллээ. Бодитой зорилттойгоор эрүүл мэндийнхээ тал дээр хөгжүүлэх, бодитой зорилтыг тавьсан зүйл байна уу?

Хоёрдугаарт, сүүлийн үед заавал ч үгүй эмнэлэгт хэвтэж эмчлүүлэх, эмчлүүлээд эмээр биш, эмийн бус эмчилгээний талаар их ярьдаг болсон. Тэгэхээр уламжлалт анагаах ухаан. Манай уламжлалт анагаах ухаан монголын энэ салбартаа нэлээдгүй сайн хөгжсөн, олон улсад ч гэсэн нэр хүндтэй. Тэгэхээр уламжлалт анагаах ухааны чиглэлээр хөгжүүлэх зорилтондоо тусгасан ямар асуудал байна вэ? ийм хоёр зүйлийг асууя гэж бодож байна.

Гуравдахь зүйл Боловсролын сайд, ер нь Эрүүл мэндийн шинжлэх ухааны их сургууль бол онцлог сургууль. Тийм учраас эрүүл мэндийн шинжлэх ухааны энэ сургуулийг төгсөгчдийг Эрүүл мэндийн яамандаа харьяалуулж ойлгоод байна уу, энэ зорилтондоо. Боловсролынхоо яаманд хариуцуулж ойлгоод байна уу? бусад төгсөгчдөөс эрүүл мэндийн шинжлэх ухааны их сургуулийг төгсч байгаа эмч хүн бол арай өөр тангараг өргөж гардаг. Эрүүл мэндийн хүн ардынхаа эрүүл мэндийн соргог манаанд зогсдог ийм онцгой мэргэжил. Тийм учраас энэ ойлголтыг энэ зорилтондоо аль талд нь тусгаж байна.

Одоо бол нэг болохоор Эрүүл мэндийн яамнаас нь бодлого чигийг нь өгөөд байгаа, нөгөө талаар Боловсролын яамнаас нь сургууль гэдэг талаар нь ойлгоод байх шиг байгаа юм. Аль чиглэл рүү нь авч үзэж байна вэ? Дараа нь саналаа бас хэлнэ энэ тал дээр.

**Ө.Энхтүвшин**:-Үндсэндээ Алтантуяа даргын хариулах асуулт байна.

**Ж.Алтантуяа**:-Оношлогооны төвийн, эмнэлгийн оношлогоо, эмчилгээ хийх чадавхийг сайжруулах гэдэг асуулт хаана суугдсан бэ гэж байгаа. Энэ эрүүл мэндийн бодлогын 6 дээр заасан байгаа юм л даа. Юу гэж заасан бэ гэхээр төрөлжсөн мэргэжлийн төвүүдийг хөгжүүлж, өвчнийг эрт оношлох, эмчлэх, нөхөн сэргээх чадавхийг дээшлүүлнэ гэж байгаа. Өөрөөр хэлбэл, бид нар өнөөдөр байгаа клиникийн 3 дахь шатны түвшинд ажиллаж байгаа эмнэлгүүдийг аль болохоор төрөлжүүлэн хөгжүүлэх асуудал нэлээн чухал тавигдаж байна. Ерөнхийдөө клиникийн эмнэлэг гэж нэрлэхээсээ илүү тухайлбал, бид нарын хүн амын дунд нэлээн зонхилон тохиолдоод байгаа элэг цөсний өвчин байлаа гэхэд элэг судлалын төвийн чиглэлээр илүү төрөлжүүлэн хөгжүүлэх, хавдар байлаа гэхэд хавдрынх нь чиглэлээр, улаан хоолойн чиглэлээр хөгжүүлэх гэх мэтчилэнгээр төрөлжүүлэн хөгжүүлье гэсэн санаа агуулж байгаа юм.

Энэний цаана мэдээж хэрэг боловсон хүчнийг бэлтгэх,тоног төхөөрөмжийг нь хангах, чадавхийг нь дээшлүүлэх гэсэн бүх асуудлууд багтаж байгаа. Түрүүнд бас хэлэгдсэн байгаа. Зорилт хэлбэрээр нэлээн томоор томъёологдсон учраас яг тэр төвийг тийм болгоно, тэдэн төгрөг санхүүжүүлнэ гэдэг нь энэ үйл ажиллагааны хөтөлбөрийн дагуу гарах үйл ажиллагааны төлөвлөгөө гэдэг юман дээр нэлээн нарийвчлан тусгаж гаргана, тэрэн дээр нэлээн тодорхой гарч ирэх байхаа гэж бодож байна.

Уламжлалт анагаах ухаан гэдгийг уламжлалт анагаах ухааны талаар баримтлах төрийн бодлого гэж байгаа. Тэр бодлого дээр юу гэж заасан бэ гэхээр ер нь уламжлалт анагаах ухаан гэдэг бол эмчилгээний нэг орчин үеийн анагаах ухаан, европ анагаах ухаантай яг адилхан нэг шинжлэх ухаан гэж үзээд энэ уламжлалт анагаах ухааны арга барилыг бид нар бүх шатны эрүүл мэндийн байгууллагууддаа, эмчилгээ, үйлчилгээндээ хэрэглэж явна гэсэн ийм зарчимтай байгаа шүү дээ. Тэр утгаараа одоо жишээлбэл, ахмад настан, хөгжлийн бэрхшээлтэй иргэдийн өвөрмөц хэрэгцээнд нь тохируулсан эрүүл мэндийн үйлчилгээг, нэр төрлийг нь хүртээмжийг нь нэмэгдүүлнэ гэдгийн жишээлбэл, ингэж заалаа гэхэд энэний цаана нь европ нь ч явж байгаа, уламжлалт анагаах ухаан нь ч явж байгаа. Гэх мэтчилэнгээр бид нар бүгдийг нь бүх үйл ажиллагаандаа хоёулангий нь хослуулж явж байгаа гэж гишүүн та ойлгоорой гэж хүсмээр байна.

Нөгөө талаараа бас түрүүний хэлсэн энэ зорилтуудыг дагаж гарах үйл ажиллагааны төлөвлөгөөнд тухайлбал, бид уламжлалт анагаах ухааны эмийн үйлдвэрийн JMP-ийг яаж боловсронгуй болгохов, эмийн үйлдвэрлэлийг яаж олон улсын стандарт хангуулахав гэсэн нэлээн тийм том том зорилтууд тусгасан байгаа.

Эрүүл мэндийн шинжлэх ухааны их сургуулийн хувьд бол би өөрийнхөө зүгээс хэлэхэд энэ Боловсролын яаманд харьяалагдаж байгаа сургууль л даа. Гэхдээ бүтээгдэхүүн нь гарч байгаа мэргэжилтнүүд нь манай салбарт ажилладаг хүмүүс. Бодит байдалд гарч байгаа боловсон хүчин маань яг манай эрүүл мэндийн салбарын эрэлт нийлүүлэлтэнд төдийлөн оновчтой таарахгүй байгаа зүйл бодит амьдрал дээр байдаг. Гэхдээ энэ дээр бид Боловсролын яамтайгаа хамтраад энэ жил нэлээн тодорхой ажил хийх байхаа гэж найдаж байгаа.

**Ө.Энхтүвшин**:-Батболд гишүүн

**Су.Батболд**:-Би цөөхөн хэдэн асуулт байна. Энэ мөрийн хөтөлбөрийг бид нар гар дээр ирсэнээс хойш уншаад байхад бүх салбарын асуудлуудыг, тулгамдаж байгаа зорилтуудыг, ялангуяа хоёр намын мөрийн хөтөлбөрт орсон асуудлуудыг нэлээн сайн тусгахыг эрмэлзсэн байна л даа. Гэхдээ биднар 4 жилд энийг бүгдийг нь сайн сайхан болгочихож чадахгүй. Тийм учраас ер нь яг 2012 он гэхэд юуг шийдсэн байх юм бэ? тодорхой салбарууд дээр. Хүмүүс ажилтай болсон байх юмуу, хүмүүс нь цалингаа аваад тэр нь өөрсдийнх нь нэн тэргүүний хэрэгцээгий нь хангадаг, тэгээд сэтгэл амар байж болох тэр бололцоонд хүрсэн байх юмуу, нөгөө яриад байгаа ашигт малтмалын салбарууд хэд нь яаж ашиглалтанд орсон байх юм гэдэг ийм тодорхой юман дээр уг нь яримаар.

Би яг 12 оонд тийм болно гэдгийг нь хэлчих тийм бололцоо цөөхөн үгээр хэлчих бололцоо байх болов уу? Товчхондоо хэлэхэд энэ Засгийн газар 4 жилийн дараа түүхэнд яг юуг шийдсэн байж үлдэх юм бэ, нэрээ үлдээх юм бэ? энэ бол яахав бүх Засгийн газрууд ийм юм хийгээд, ингээд тэгнэ тэгнэ, тэр салбарт тэгнэ ингэнэ гээд байдаг. Би улс орнуудын хөгжлийн түүхийг хараад байхад тухайн улсын Ерөнхийлөгч ч байдаг юмуу, Ерөнхий сайд нь яг ийм асуудлыг тэр үед тэр хүн ингээд шийдсэн юмаа гээд. Бүгдээрэнгий нь хамаардаггүй л дээ. Эрүүл мэндийн салбарт ингээд шинэчлэл хийчихсэн юм, хотын замыг, хотыг ийм гоё болгочихсон юм гэдэг ч юмуу тийм юм ярьдаг шүү дээ. Яг юу хийх юм бэ тэрнийгээ тодорхой хэлээд өгөөчээ гэж хэлмээр байна.

Сая Бат-Үүл гишүүн яриад байна л даа, ажилгүйдлийн асуудал. Үнэхээр өнөөдөр хүмүүс энэ ажил байхгүй, орлого байхгүй, хэзээ би ажилтай болох вэ гэдэг нь хүмүүст тодорхой биш байна л даа. Тийм учраас хүмүүсих бухимдалтай тийм байгаад байгаа юм. Би Засгийн газар юу гэдэг юм, тэр суманд очоод нэг жижиг дунд үйлдвэр байгуулаад ажиллах байхаа. Гэхдээ би улс орнуудын туршлага юмыг нь хараад байхад үндэсний томоохон компаниуд нь өөрийнхөө салбарыг тэр нь өөрөө бэхжээд олон улсын хэмжээнд том нэр хүндтэй компани болоод тэгээд өөрийнхөө салбаруудыг орон нутагтаа байгуулаад тэр компаний хэрэгтэй түүхий эдийг тэндээс бэлддэг, эсвэл зайлшгүй шаардлагатай сэлбэг хэрэгслийг нь тэндээ үйлдвэрлэх ч юмуу, ингэж ажлын байрыг бий болгож явдаг юм байна л даа.

Тэгэхээр Засгийн газрын зүгээс энэ үндэсний томоохон компаниудаа дэмжээд гарын 10 хуруунд багтахаар компанитай болоод тэр нь өөрийнхөө улс орныхоо эдийн засгийг чирж явдаг, энэ ажилгүйдлийн асуудлаа чирж явдаг тийм юм руу орох бодол байна уу?

Отгонбаяр сайдаас би бас Засгийн газрын сайдаар томилогдох гэж байхад нь асууж байсан. Энэ их дээд сургуулиудаа цэгцлэх юмуу үгүй юу энэ 4 жилд. Энд 200 их сургуультай байгаад ингээд нэг дээд мэргэжилтэй худалдагч, дээд мэргэжилтэй тогооч, дээд мэргэжилтэй зочид буудлын хаалгач бэлдээд суугаад байх юмуу, эсвэл энийгээ 20 болгоод үндэсний их сургуулиудаа дэмжсэн шиг дэмжээд, хуульч, эмч гээд гол юмнуудаа төр нь өөрөө барьдаг ч юмуу, иймэрхүү бодлого руу орж чадах уу, үгүй юу, энэ 4 жилд. Хүмүүс энийг бас их хүлээгээд байх шиг байгаа юм.

Дараа нь, эрүүл мэндийн салбарт, улс орон даяар цахим, малд чип зүүнэ гээд энэ дэмий балай юм ярьж байхаар бүх хүндээ эрүүл мэндийн картыг нь электрон болгочихоочээ. Тэр хүний тэрэн дотор нь, эсвэл ядаж хаана ч очсон, сумын эмнэлэг дээр, аймгийн эмнэлэг дээр, 3 дахь шатны эмнэлэг дээр ирсэн ч гэсэн тэрнийгээ өгөөд, тэнд нь даатгал нь төлөгдсөн байдаг юм бол өвчний түүх нь байж байгаа, тэр хүн эрүүл мэндийн үйлчилгээ авах тэр боломжийг нь хангаач. Ядаж эмнэлэгүүддээ ресепшнтэй болчихмоор байна шүү дээ. Би жишээлбэл, 3-р эмнэлэг Батсэрээдэнэ даргын үед арай гайгүй байсан. Тэр хүнд чи хаана очиж үзүүлэхэв, өнөөдөр энэ эмч дээр тэдэн хүн байгаа, маргааш, тэгэх үү гэдгийг нь хэлдэг, өөр аль ч эмнэлэг дээр очсон баахан очер, баахан бужигнасан хүн. Тэр хүн өнөөдөр нөгөө эмчдээ үзүүлж чадах уу, үгүй юу бүү мэд.

Энийг нэг ядаж хөрөнгө мөнгө ярьж байгаад бүх хүнээ ийм болгоод эмнэлгийн үйлчилгээг хүмүүсдээ хүргэдэг болчихооч. Тэгэхгүй болохоор дунд шатны авилгал, таньдаг эмч дээрээ очдог, хүн эмнэлгийн тусламж авч чадахгүй, эрүүл мэндээрээ хохирдог ийм юм байгаад байна шүү дээ. Би энийг Эрүүл мэндийн сайд болгонд л хэлдэг юм, энэ талаар ерөөсөө. Энийг  хийсэн эрүүл мэндийн сайд бол би бараг Монголын түүхэнд үлдэх байх гэж бодоод байгаа юм.

Долгор сайд хаачсан юм бэ? Нямжав дарга байна уу? Засаг захиргааны шинэчлэлийн асуудлыг яах юм бэ? Энэ дээр хэд хэдэн сонин өгүүлбэр орчихсон байна л даа. Эдийн засгийн шинэчлэл хийж байгаа үед давхардуулж засаг захиргааны шинэчлэл хийхэд хэцүү байхаа, ер нь хэцүү ажил, бид нар ч байхдаа хийх гээд хийж чаддаггүй өчнөөн юм болдог асуудал. Энэ дээр нэг мэдэгдэхгүй ганц хоёр өгүүлбэр байгаа юм. Одоо ингэж томъёолох гээд байгаа юмуу яах гээд байгаа юм.

Төрийн захиргааны төв болон нутгийн захиргааны бүх шатны байгууллагын үйл ажиллагааны уялдааг хангасан, иргэнд үйлчлэх үндсэн чиг үүрэг бүхий цомхон чадварлаг, хариуцлагатай төрийн болон орон нутгийн гэсэн дэд тогтолцоо бүхий нийтийн албыг хөгжүүлнэ гэчихсэн байгаа байхгүй юу. Одоо энэ нийтийн алба гэсэн нэр томъёо шинээр орж ирж байгаа юмуу, бид нар чинь паблик гэдгийгээ нийтийн захиргаа гэдгийг бид нар дандаа л төрийн захиргаа гэдгээрээ орчуулаад хэвшээд 20-иод жил яваад ирчихсэн шүү дээ. Одоо шинээр нийтийн алба гэдэг нэр томъёог энэ англи дээр нь юу гэж ойлгоод байгаа юм. Яах гэж оруулж байгаа юм. Энийг төрийнзахиргааны болон нутгийн захиргааны байгууллага дээр паблик сервис байх юмуу,нийтийн алба гэдгээ юу гэж ойлгож байгаа юм бэ гэдгийг асуумаар байгаа юм.

Бид нар аягүй сайхан зорилт дэвшүүлээд байна. Зорилт дэвшүүлээд тэрнийгээ хэрэгжүүлэх гээд зүтгээд байгаа байхгүй юу. Харамсалтай нь би тогтолцоондоо юу нь байгаа юмуу гэж бодоод байна. Тогтолцоог яах юм бэ? өнөөдөр ингээд яг энэ хэвээрээ байгаад байх юмуу, эсвэл Засгийн газар Ерөнхий сайдын үүрэг ролийг жаахан нэмэгдүүлэх ёстой юмуу, энэ мэтийн асуудал дээр Засгийн газрын зүгээс яах ёстой юм. Би Засгийн газар ажиллаж байсан хүний хувьд хараад байхад Ерөнхий сайдын эрх мэдлийг бид нар хэтэрхий их барьчихаад байдаг юм. Засгийн газар өөрөө бүх юманд орооцолдож бүх асуудлыг шийдэхийн төлөө явж байдаг, гүйцэтгэх засаглалын хувьд асуудлаа оруулж ирээд маш олон асуудал УИХ дээр дэмжигдэхгүй унасан. Энэ хамгийн наад захын жишээ гэхэд ашигт малтмалын салбар байж байгаа шүү дээ. Бид өнгөрсөн 4 жилд хичнээн асуудлыг хэд дахин оруулж ирлээ. УИХ дээр яаж унагаж, урагшаа нэг ч ахиулахгүй байж байлаа. Тэгээд одоо хэн хариуцлага хүлээж байгаа юм. Эцсийн эцэст монголчууд өөрсдөө хохироод үлдэж байгаа шүү дээ.

Ийм тохиолдолд би энэ засаглалынхаа тогтолцооны асуудал дээр Засгийн газрын зүгээс санаачилга гаргаж явах тийм зорилт байна уу, үгүй юу. Иргэний нийгэм, төрийн удирдлагын бодлого гээд одоохондоо бид нар иргэний нийгэм гэдгээ урд нь оруулаад төрийн удирдлагаа ард нь оруулаад зорилт болгоод тавьчихаж л дээ. За яахав жагсаал цуглаан янз бүрийн юмнаас айж хийж л байгаа байх. Гэхдээ өнөөдөр иргэний нийгэм маань ингэж урд нь ороод үнэхээр хариуцлага хүлээгээд тэр юмандаа ороод байх бололцоотой юмуу? Гэтэл энэ тавьсан зорилтуудыг хараад байхад ер нь бид нар иргэний нийгмийн үгийг сонсоод, иргэний нийгэм өөрөө төрд орж ирээд явна гээд байдаг. Гэтэл өөрөө өнөөдөр монголын төр ямар хүчгүй байгаа билээ. Бид нарын гаргаж байгаа шийдвэр хэнд хүрч, хаана хэрэгжиж байгаа билээ гэдгээ бид нар ойлгохгүй байгаа шүү дээ. Энэ дээр чухам ямар бодлоготой байгаа юм бэ?

Төрийн албыг авилга, хүнд суртлаас ангид өндөр хариуцлагын тогтолцоо гээд бас л шинэ үг ороод ирсэн байгаа юм. Тэгэхээр хариуцлагын тогтолцоо, өндөр хариуцлагын тогтолцоо хоёрын хооронд ямар ялгаа байгаа юм бол? Энэ нь бас шинэ л юм шиг байна л даа, шинэ нэр томъёо юм шиг. Ийм хэдэн асуултанд хариулт өгөөчээ.

**Ө.Энхтүвшин**:-Нэлээн олон асуултууд байна. Хариулъя. Хүрэх үр дүн юу юм бэ гэж хэн хариулах вэ, Алтанхуяг тэргүүн шадар сайд.

**Н.Алтанхуяг**:-Бараг түрүүчийнхээгээ буцаагаад хэлнэ дээ. Яахав ийм онцлог зорилтууд дэвшүүлсэн учраас онцлог зорилтууд л хэрэгжсэн байх учиртай. Нэгдүгээрт Ашигт малтмалын салбар хөдөлгөөнд орно. Тавантолгой бол ашиглалтанд орно. Тэгэхдээ би нэг юм хэлж байна шүү дээ. Түрүүнд Ерөнхий сайд ч хэлсэн, хууль эрх зүйн орчинг УИХ богино хугацаанд хамтран гаргаж чадна гэж би найдаж байгаа учраас, бид ерөөсөө тэрний төлөө л зорьж байна. Уул уурхайн салбар ашиглалтанд орно. Эндээс бас тодорхой хэмжээний орлогын эх үүсвэр бий болно. Хүмүүсийн ахуй амьжиргаа бол 4 жилийн дараа дээшилнэ. Манай энэ Засгийн газрын мөрийн хөтөлбөрт УИХ-аас баталсан цогц бодлогонд бичсэнээр бол 1 хүнд оногдох дотоодын нийт бүтээгдэхүүн 5000 долларт хүрэх учиртай. Энэний төлөө л энэ цаасыг, энэ олон цаасуудыг бэлдсэн байгаа. Одоо энэ цаасыг ажил болгох шаардлагатай.

Дараачийн зүйл бол ажил эрхлэлт нэмэгдэнэ, ажилгүйдэл буурна, яаж, мэргэжлийн сургалт үйлдвэрлэлийн төвүүд дээр хүмүүсийг мэргэжилтэй болгох энэ асуудал дээр нэлээн онцгой анхаарал Засгийн газраас тавьсан учраас энийг ажил болгомоор байна. Маш хурдтай хиймээр байна.

Гуравдахь нь хүнсний аюулгүй байдал сайжирна, яаж, мах, төмс, хүнс, улаан буудай, хүнсний ногоогоор өөрийнхөө дотоодын хэрэгцээг хангана гэдэг бол тэргүүн ээлжинд гаднаас элдэв янзын хортой, хоргүй юм авдаг явдал арилна. 4 жилийн дараа хэдүүлээ өөрийнхөө төмсийг, өөрийнхөө улаан буудайг гурил болгодог ийм юм руугаа орно. Энэ бол бодитой үр дүн юмаа гэж үзэж байна. Төрийн удирдлагын чанар, үр ашгийг сайжруулъя, худлаа үнэн юм ярьдагаа больё, хариуцлагаа хүлээж суръя, болохгүй бол больж суръя. Чаддаг нь хийж суръя. Ийм их тодорхой юм бид нар ярьсан шүү дээ. Засаг дээр бол тийм нэг үхээнц хоёрын хооронд яадаг юм билээ, энэ нэг төвөгтэй юмыг хийх үү, байх үү гэж огт яриагүй. Ерөөсөө хийе, хийх гээд зориглоё. Яах гэж хамтарсан засаг байгуулсан юм, яах гэж баахан хэл аман дундуур яваад байгаа юм. Юуны төлөө яваад байгаа юм. Энэ хүмүүсийн ахуй амьжиргааг дээшлүүлэх гээд байгаа юм. Одоо энийгээ хурдан хугацаанд хийвэл хийе гэж байгаа юм.

Ийм учраас ийм 4, 5 тодорхой үр дүнг бид нар эндээс хүлээж байгаа, энэний төлөө энэ Засгийн газар толгой гарыг нийлүүлж ажиллана гэж ингэж бодож байна. Дээр нь Их Хурал бол үнэхээр бас нэлээн сайн дэмжиж өгнө гэдэгт би найдаж байна.

Дараа нь үндэсний том компаниудыг дэмжих үү гэж. Уулаасаа энэ том уул уурхайн салбарууд ашиглалтанд орохоор зөвхөн том компанийг тусгайлан дэмжих тухай бодлого байхгүй. Энэ том уул уурхайн салбарууд ашиглалтанд орохоор энэ компаниуд бас өсөж өндийх байхаа гэж бодож байгаа юм.

Тогтолцоон дээр Ерөнхий сайд байхгүй ч гэсэн би Ерөнхий сайд биш юм чинь нэг юм хэлчихье гэж бодож байна. Энэ бол Засгийн газрын мэдлийн асуудал биш, ер нь манай төрийн тогтолцооны асуудал. Би бол Батболд гишүүнтэй санал нэг байна. Ер нь парламентын гишүүдийн өмнө ч бас хэлчихье, би ч бас Их Хурлын гишүүн учраас. Засгийн газрын эрх үүрэг бол их багасчихаад байгаа юм шүү дээ. Сонгодог парламентын тогтолцоо монголд байхгүй. Ер нь их яривал бусад газар чинь парламентдаа Ерөнхий сайд нь асуудлаа оруулж ирээд болохгүй бол парламентаа тараадаг эрхтэй байхгүй юу. Тэгж байж ийм харилцан тэнцвэржсэн эрх мэдлийн үндсэн дээр энэ улс орон хөгжиж явдаг юм байна лээ. Бид тэгж хийж чадаагүй. Харамсалтай. Би тэгэхдээ ганцаараа ямар Үндсэн хууль өөрчлөх юм биш, ер нь ийм байдаг гэдгийг ойлголцоод, ер нь энийг боловсронгуй болгох чиглэлд төр засаг ажиллахад гэмгүй. Тэгэхдээ Засгийн газар биш л дээ. Одоо Засгийн газар аягүй бол Их Хурлыг тараадаг эрх Ерөнхий сайдад өгнө гээд ирвэл бараг олон хүний нүд нь орой дээрээ гараад юу болох бол доо.

Ер нь тэгэхдээ ийм байдал байгаа шүү гэдгийг хаа хаанаа ойлголцож явах ёстой. Энэ бол нэг хүний асуудал биш, нэг Ерөнхий сайдын асуудал биш, Монголын төр засаг маш хурдтай, хурдацтай, зөв бодлого, зөв зорилтыг хэрэгжүүлэх энэ нь бас энийг зөв болгохын тулд ийм асуудал яримаар юм шиг байна лээ.

Та тэр нэг иргэний нийгэм гээд ярьчихлаа. Иргэний нийгмийн асуудлыг бид нар ярьж ярьж оруулсан. Би оруулсан өгүүлбэрээ их сайн санаж байна. Энэ дээр хэн нэгэн жагсаал цуглаанаас айх тухай ойлголт байхгүй. Бид нар ер нь иргэний нийгмийн төлөө зорьж яваа улс орон шүү дээ. Энийгээ их орхигдуулж ирсэн юм. Тэгээд хоёр талд гарч байгаад юм шидэлцдэг. Энэ чинь төр засаг иргэний нийгэмтэй ойлголцохгүй байгаагийн л илэрхийлэл гэж би ойлгож байгаа. Тийм учраас бид нар энийг яриад иргэний нийгэм, төрийн удирдлагын бодлого гэж бүр ийм тусгай бүлэг оруулсан юм. Энэ дээр бас ямар өгүүлбэр оруулсан юм бэ гэхээр бүр урд байгаа. Үндсэн зорилтын эхний 5 зүйлийн чинь 5 дээр байгаа юм шүү дээ.

Тэрэн дээр төр засаг хариуцлагатай ил тод байх ёстой. Тэрний зэрэгцээ дангаараа би төр засаг гээд цээжээ дэлдээд байх юм байхгүй. Иргэний нийгэмтэй ойлголцож ажиллах ёстой. Ер нь төр засгийн олон зарим үүргүүдийг иргэний нийгэмд шилжүүлэх ёстой. Иргэний нийгэм гэдгийг бид нар өөр өөрөөр ойлгоод яваад байх юм. Энэний цаана хамгийн оновчтой зөв бий болчихсон хэлбэр бол төрийн бус байгууллагууд байгаа шүү дээ. Төрийн бус байгууллагуудад тодорхой зохион байгуулагдсан төрийн бус байгууллагуудад энэ төрийн зарим чиг үүргийг шилжүүлэхэд ер нь гэмгүй юм. Ингэж байж төрийн байгууллага, иргэний нийгмийн хоорондын ойлголцол сайжирч, энэ монгол улс иргэний нийгэмжих чиглэл рүүгээ явна гэж ингэж бодож байгаа.

**Ө.Энхтүвшин**:-Одоо Алтантуяа дарга хариулна, дараа нь Долгор сайд хариулна, Отгонбаяр сайд байгаа,  бас нэг асуудал үлдсэн, тэрнийг Зоригт сайд хариулах байх, сум бүхнийг эрчим хүчтэй болгоно гэдэг ийм зорилт тавих юмуу, эсвэл өрх гэр бүрийг эрчимтэй болгоно гэж тавих юмуу гэсэн тийм асуулт байгаа.

**Ж.Сүхбаатар**:-Сая гуйвуулаад цахилгаан эрчим хүч гээд байгаа байхгүй юу. Эрчим хүчний янз бүрийн эх үүсвэр байж болно. Тийм юм би мэдэхгүй байна.

**Ж.Алтантуяа**:-Энэ иргэдийг электрон эрүүл мэндийн карттай болгох асуудлыг мөрийн хөтөлбөрт оруулж болоогүй юмуу гэсэн асуулт байна л даа. Манай 6-р заалтан дээр эмнэлгийн цахим сүлжээний асуудал … бид нар нэн тэргүүнд бүх аймгуудыг, дүүргүүдийг, эмнэлгүүдийг хооронд нь электрон сүлжээгээр холбох нь нэн тэргүүний асуудал. Энэ асуудлыг бид нар энэ мөрийн хөтөлбөрт тусгасан байгаа. 6-р заалтанд орсон байгаа. Эхний ажлууд хийгдсэн байгаа. Тухайлбал, 2009 он гэхэд бид нар Улаанбаатар хотод байгаа бүх клиникийн эмнэлгүүд, төвүүдийг нийдээ 16 байгууллагыг хооронд нь шилэн кабелиар холбож, сүлжээ байгуулах юм.

Нөгөө талаар энэ эмнэлгүүд маань өөрсдөө эмнэлгийн дотоод сүлжээтэй болно. Нэг ёсондоо эмнэлэг дотор байгаа хүлээн авахаас нь авахуулаад бүх тасаг, нэгжүүд нь хоорондоо холбоотой болоод өвчтөнийхөө мэдээллийг электрон хэлбэрээр хоорондоо шилжүүлэх ийм боломж бүрдэх юм. Энэ дэд бүтцээ бид нар хийгээд унах юм бол таны түрүүний ярьсан ресепшнтэй болох асуудлыг шийдэж болохгүй юмуу гэдэг бол болно. Яг одоогийн байдлаар Улаанбаатар хотын клиникийн томоохон 5 эмнэлэг ийм сүлжээтэй болсон байгаа. 9 он гэхэд бид нар энийг 16 байгууллага болгох гэж байна. 4 жилийн хугацаанд бүх аймгуудыг холбоно гэсэн ийм зорилт тавиад ажиллаж байгаа.

**Су.Батболд**:-Яг миний түрүүчийн асуугаад байсан электрон цахим сүлжээ ч яахав, хувь хүн ирээд аль ч шатны эмнэлэг дээр үйлчлүүлэхэд юу гэдэг юм чи Ховдын Дарвийнх уу гэхгүйгээр тэр хүний мэдээллийг нь аваад ийм өвчтэй хүн ингэмээр байна, тэгмээр байна гэсэн тийм юм руу орж чадах нь уу, үгүй юу? Бүх улс орон тийм юм руу орчихсон шүү дээ.

**Ж.Алтантуяа**:-Тэгэхийн тулд л тэр картыг нь бүх аймаг, сум хоорондоо шилжиж уншихаар сүлжээтэй байхгүй бол тэр уншигдахгүй. Жишээлбэл, би карттай байлаа гээд би Ховдод очихоор миний мэдээллийг Ховд, Улаанбаатар хоёрын хооронд сүлжээгээр л Алтантуяагийн мэдээлэл очиж байвал болохоор байгаа юм  л даа. Тэр үүднээс бид нарын яриад байгаа энэ электрон сүлжээ гэдэг юм нь яг дэд бүтэц нь болж өгчихөөд байгаа юм. Энэ сүлжээгээ бид нар байгуулсны дараа, бид иргэдээ картжуулах асуудал бол хоёрдахь шатны асуудал болж явагдана.

Одоогийн энэ мөрийн хөтөлбөрт бид нар тавигдсан асуудал бол нэн тэргүүнд сүлжээ байгуулах асуудал, эмнэлэг, дотоодын сүлжээ байгуулах асуудлаа л бид нар гол тусгачихаад байгаа юм л даа.

**Су.Батболд**:-Бүх эмнэлгүүдийг ресепшнтэй болгох уу?

**Ж.Алтантуяа**:-Тийм. Тэгнэ гэсэн үг.

**Ө.Энхтүвшин**:-Асуудал түргэн түргэн ярья, энэний дараа дахиад нэг асуудал ярих шаардлага гарчихлаа. Агентлагуудын бүдүүвчийг бас энүүгээр ярих. Тийм учраас түргэхэн түргэхэн яриад асуултууд их тодорхой баймаар байна. Одоо Долгор сайд хариулна.

**Б.Долгор**:-4.5 дээр байгаа иргэний нийгэм, төрийн удирдлагын бодлого дотор байгаа зүйлээс тодруулсан юм байна л даа. Тэгэхээр угаасаа төрийн албаа бид төвийн болон орон нутгийн гэдэг утгаар нь уялдаа холбоотой хөгжүүлж, иргэддээ үйлчлэх бүтцийг нь илүү боловсронгуй болгох утгаар нь нийтийн эрх зүйн субъект гэсэн утгаар нийтийн албыг хөгжүүлнэ гэсэн маягаар томъёолж оруулсан байгаа. Энэ нь Засаг захиргаа, нутаг дэвсгэрийн нэгжийн өөрчлөлттэй, шинэчлэлттэй нягт уялдаатай хамт явах юмаа гэсэн маягаар. Энэ бүлэг нь бүхэлдээ төрийн албаны удирдлагыг бэхжүүлэх энэ хүрээндээ нэлээд хэд хэдэн зүйлээр уялдаатай зохицсон ийм маягаар явах юмаа гэсэн ийм маягаа л томъёолж оруулсан л даа.

**Ө.Энхтүвшин**:-Отгонбаяр сайд

**Ё.Отгонбаяр**:-Батболд гишүүний тавьсан асуултын үзэл санаатай 100 хувь санал нийлж байна. Засгийн газрын мөрийн хөтөлбөр, үйл ажиллагааны хөтөлбөрт тусгахдаа Боловсрол хөтөлбөрийг боловсруулах тухай асуудал орсон. Энэ хөтөлбөрийг боловсруулах асуудлын хүрээнд дээд боловсролын шинэлчлэлийн асуудлаар тусдаа ажлын хэсэг гараад ажиллаж байгаа. Энэ асуудлаар ойрын үед бид нар санал, онолоо боловсруулж оруулна. Ганцхан зүйл дээр хэлэхэд яг тэд байгаа сургуулийг тэд болгочихно гээд механикаар асуудалд хандахад нэлээн бэрхшээлтэй байгаа юм. Тавьж байгаа асуудлыг ойлгож байна, өнөөдөр дунд сургуулийн нэг ангийн хүүхдээс цөөхөн оюутантай дээд сургууль нэртэй сургууль одоо болтол байсаар байгаа. Энэ дээр бид нар стандарт шаардлагыг нь шаардаад, хангаад хаах ёстойг нь хаагаад, нийлэх ёстойг нь нийлүүлээд, үйл ажиллагааны чиглэлийг нь өөрчлөх ёстойг нь өөрчлөөд явна гэж бодож байгаа. Үйл ажиллагааны мөрийн хөтөлбөрт шууд механикаар төдийг төд болгоно гэж тусгаж болохгүй байгаа юм.

**Ө.Энхтүвшин**:-Зоригт сайд

**Д.Зоригт**:-Сүхбаатар гишүүний тавьсан асуултанд хариулъя. Ер нь нийт 330 сум, суурин газраас одоогоор 227 сум, суурин газар эрчим хүчний байнгын эх үүсвэрээр хангагдсан байгаа. 103 сум үлдэж байгаа. Үүнээс 2007, 2008 ондоо бид нар 93 сумыг нь хийж дуусна гэсэн төсвийн хөрөнгө оруулалт гарсан байгаа. Цаашид үлдэж байгаа 10 сумыг 12 он хүртэл байнгын гэрэл цахилгааны эх үүсвэрээр хангана. Сүхбаатар гишүүний тавьсан айл өрх бүрийг цахилгаан эрчим хүчний эх үүсвэртэй болгоно гэдэг энэ асуултан дээр ер нь 100 мянган нарны гэрлийн хөтөлбөр үргэлжилнэ. Тийм учраас цахилгаан гэдэг үгийг нь аваад эрчим хүчний эх үүсвэртэй гэж үлдээхэд болно.

**Ж.Сүхбаатар**:-Тодруулъя. Би энэ дээр бас юм хэлмээр байна л даа. Ерөнхий сайд айл өрх бүрийг цахилгаан эрчим хүчний эх үүсвэртэй болгоно гэдгээ хамгаалсан л даа. Би энэ дээр зүрх алдаж байна,ийм зорилт Засгийн газар популист ийм том амлалт авч болохгүй гэсэн. Тэгэхээр та хэдийн техникийн алдаа гэдэг юмуу, та хэд алдаатай томъёол Засгийн газар өөрсдөө оруулсан байна шүү дээ.

**Д.Зоригт**:-Алдаатай томъёолол биш.

**Ж.Сүхбаатар**:-Айл өрх бүрийг цахилгаан эрчим хүчээр хангана гэж айл өрх бүрийг хангаж чадна гэдэгтээ итгэлтэй байгаа юмуу?

**Д.Зоригт**:-100 мянган айлын нарны гэрэл гэсэн энэ хөтөлбөр явж байгаа.

**Ж.Сүхбаатар**:-Цахилгаан эрчим хүчний. Томъёолж, буруу юм яриулчихаад ингээд үл ойлголцол үүсгэж байна шүү дээ наадах чинь.

**Ц.Нямдорж**:-Сүхбаатар гишүүн наана чинь буруу юм байхгүй шүү дээ. Хөдөөнийхөө бүх малчдыг нарны эх үүсвэртэй болгоод дуусч байгаа, бүх сумдыг чинь холбоод дууч байгаа, баруун 5 аймаг чинь хоёр усан цахилгаан станцтай холбогдоод ингээд үндсэн сүлжээ бий болж байгаа шүү дээ. Дуусгах л асуудал байгаа.

**Ө.Энхтүвшин**:-Шинэбаяр гишүүн. Ингээд асуултаа таслана. Ер нь таслахгүй бол болохгүй.

**Ц.Шинэбаяр**:-Мөрийн хөтөлбөрт мах сүү, гурил, төмс, хүнсний ногоогоор бүрэн хангана гэж заасан байгаа юм. Тэгээд дараачийн заалтан дээрээ хүнсний бүтээгдэхүүний чанарын баталгааг  хангахад өндөр хүчин чадалтай лабораторийг ашиглалтанд оруулж баталгааг  хангана гэсэн байгаа юм л даа. Тэгэхээр энэ зөвхөн өндөр хүчин чадалтай лаборатори ашиглалтанд оруулж, хяналт тавьснаараа хүнсний бүтээгдэхүүний чанар, найдвартай байдлыг хангаж чадахгүй шүү дээ.

Тийм учраас төвлөрсөн аргаар, үйлдвэрийн аргаар бэлтгэсэн мах сүүний хэмжээг тодорхой хэмжээнд нэмэгдүүлж байж л энэ хүнсний бүтээгдэхүүний чанарын баталгааг хангана шүү дээ. Тийм учраас 2012 он гэхэд төвлөрсөн үйлдвэрлэлийн аргаар бэлтгэсэн мах, сүүний хэмжээг хэдэн хувьд хүргэх вэ гэсэн зүйлийг тодруулж асууя гэж бодож байна.

**Ө.Энхтүвшин**:-Батсуурь дарга хариулах уу?

**Н.Батсуурь**:-Одоо нийт үйлдвэрлэж байгаа махны 10 хувийг үйлдвэрийн аргаар боловсруулж хэрэгцээнд гаргаж байгаа. Ирэх 4 жилд бид Говь-Алтай, Дундговь, Хэнтий, Баянхонгор, Булган, Хөвсгөл, Өвөрхангай аймгуудад махны үйлдвэр барьж, бүх аймгуудыг барьснаар бүх аймгуудыг махны үйлдвэртэй болгоно гэж ингэж тооцож байгаа. Төвлөрсөн хот суурин газрын хүн амын хэрэгцээнд нийлүүлэх үйлдвэрийн аргаар бэлтгэсэн махны хэмжээг 50 хувьд хүргэнэ. Мөн махны нөөцийн сан байгуулж ажиллана. Гол нь хонь, үхрийн тоог нэмэгдүүлэх, махны анхдагч үйлдвэрлэлийг нэмэгдүүлэх ийм арга хэмжээг авна гэж ингэж тооцож байгаа.

**Ө.Энхтүвшин**:-Батбаяр гишүүн, гэхдээ өглөө асуулт асуух гишүүд эрт ирээд нэрээ өгчихсөн. Одоо ингээд цувж орж ирээд би асууна гээд байвал энэ тасралтгүй процесс болно шүү.

**Ц.Батбаяр**:-Хэд хэдэн зүйл дээр асуумаар байна. Нэгдүгээрт, жижиг дунд үйлдвэрлэлийг байгуулна гээд үндсэндээ үе үеийн Засгийн газар мөрийн хөтөлбөртөө тусгадаг шүү дээ. Энэ тусгаж байсан мөрийн хөтөлбөр хий лоозон болоод нөгөө жижиг дунд үйлдвэрлэл эрхлэх гэж байгаа улсууд нь санхүүгийн ямар ч эх үүсвэр байхгүйгээр зүгээр л амлалт болдог. Энэ эх үүсвэрийг яаж бий болгох гээд байгаа юм бэ? нэгдүгээрт.

Хоёрдугаарт, хувийн, ялангуяа гэр хороололд хүүхдүүд үнэхээр харах хандах хүнгүй байж байна. Энэ хувийн цэцэрлэгүүдийг төрийн бодлогоороо яаж дэмжих юм бэ?

Гуравдугаар асуудал, Монгол улсыг хөгжүүлье гэвэл нийслэл Улаанбаатар хотыг хөгжүүлэх ёстой юм. Яагаад гэвэл Монгол улсын хүн амын 50 шахам хувь нийслэл Улаанбаатар хотод амьдарч байна. Нийслэлийн асуудлыг шийдвэрлүүлэхгүйгээр өнөөдөр улс орны асуудал шийднэ гэдэг бол хүнд. Тэгэхээр энэ чиглэлээр үндсэндээ ямар нэгэн бодлого босгосон юм бараг алга даа. Тэгээд л хамгийн муу муухай нэрийг нь нийслэл Улаанбаатар хотын удирдлагууд л авдаг шүү дээ. Төрийн зүгээс эд нар дээр дэмжлэг туслалцаа, бүх татаасуудыг нь, илүү орсон мөнгүүдийг нь төвлөрсөн татаасаар л бүгдийг нь аваад, тэгээд хот өөрөө хөрөнгө байхгүй учраас юу хийх юм. Энэ жилийн жишээ байна шүү дээ, 2008 онд 60 тэрбум төгрөгнйи хөрөнгө оруулалт хийх ёстой байсан. Хөрөнгийнх нь асуудлыг үнийн өсөлтөөс болоод энийг шийдэж өгөхгүй байсаар байгаад 27.5 тэрбумыг нь татаад аваад явчихсан шүү дээ, 2008 онд.

Тэгээд одоо зам болохгүй байна, агаар болохгүй байна, хог болохгүй байна, овоонбаатар хот боллоо гээд. Өнөөдөр нэг хогны машин авч өгөөгүй байж, манай Улаанбаатар шиг гараараа гудамж талбайгаа цэвэрлэдэг хүнээр гудамж талбайгаа цэвэрлүүлдэг тийм улс орны нийслэл цөөхөн байгаа шүү дээ, байхгүй дээ, бараг байхгүй шүү дээ. Манайхан өөрсдөө л ингэж цэвэрлэж байна. Мөнгө байхгүй учраас энэ дээр тодорхой мөнгүүдийг тавьж өгөөчээ гэдэг асуудлыг тавьсан.

Хоёрдугаар асуудал, нийслэл Улаанбаатар хотын гэр хороолол бол маш их цахилгаангүй айлууд байна. Жилдээ 10, 20 мянгаараа нэмэгдэж байна. Энийгээ шийдэхгүй байж бид цахилгаанжуулна, эрчим хүчжүүлнэ, Улаанбаатар хотыг айлууд бүгд гэрэл гэгээтэй болох ёстой. Тэгэхээр энэ асуудлуудыг шийдэхгүйгээр бусад юунууддаа хандаад байвал үнэхээр хэцүү байна шүү дээ. Энэ дээр төрийн ямар бодлого гарч ирэх гээд байгаа юм бэ?

Би л лав гаргаж ирсэн мөрийн хөтөлбөрөөс хотын талаар авч хэрэгжүүлнэ гэсэн бодлого харсангүй.

**Н.Батсуурь**:-Жижиг дунд үйлдвэрийг хөгжүүлэх асуудал бол ажлын байр нэмэгдүүлэх, ядуурлыг бууруулах асуудал хөдөөд хамгийн гол тулгамдсан асуудал байгаа. Тийм учраас бид орон нутагт, бүсүүдэд хөгжлийн бүс үү, эдийн засгийн бүсүүдэд 5 чиглэлээр нийтдээ 116 жижиг дунд үйлдвэр байгуулна гэж тооцож байгаа. Энэ дээр дэмжлэг үзүүлнэ гэж. Тэгэхээр жижиг дунд үйлдвэрийг хөгжүүлэхэд гол нь иргэд төслөө хийчихээд зээл авах гэдэг, зээлийн баталгаа, зээл олгогддоггүй. Тийм учраас энэ Засгийн газраас зээлийн баталгаа, зээлийн даатгал, барьцааны тогтолцоог бий болгох, эрх зүйн орчинг бүрдүүлнэ гээд орсон байгаа, мөрийн хөтөлбөр дотор.

Жижиг дунд үйлдвэрлэл эрхлэгчдэд зөвлөгөө өгч дэмжиж туслах төв энкубаторыг бүсийн төвүүдэд байгуулах замаар ямар нэгэн тэдэнд учрах дарамт, хүндрэл бэрхшээлийг арилгах ийм арга хэмжээг авна, ингээд энэ жижиг дунд үйлдвэрийн сангийн хөрөнгөөр бид үндсэндээ энэ 4 жилд 116 жижиг дунд үйлдвэр бүсчилж ашиглалтанд оруулах бололцоотой гэж ингэж тооцож байгаа.

**Ё.Отгонбаяр**:-Цэцэрлэгийн хүүхдийн хамралтын хувийг одоо 57 байгаа, энийг 70 хувьд хүргэхэд багт байгаа гэр цэцэрлэгүүд, хувилбарт сургалтын төв, хувийн цэцэрлэг гэсэн 3 энэ хэлбэрийг нэлээн анхаарч ажиллана гэж бодож байгаа. Ийм болохоор зэрэг өмчийн хэлбэрийг үл харгалзаж, цэцэрлэгийн нэг хүүхдэд ноогдох нормативт зардлыг төрөөс олгоно гээд энэ дотор ийм зорилт суучихсан байж байгаа. Ингэж байж хувийн цэцэрлэгүүдийг нормативт зардлаар нь дэмжье гэсэн бодолтой байгаа юм.

**Н.Алтанхуяг**:-Нийслэл Улаанбаатар хоттой холбоотой нэлээн олон асуудал манай Засгийн газрын үйл ажиллагааны мөрийн хөтөлбөрт орсон юм. Би зарим нэгийг нь дурьдаад явчихъя. Улаанбаатар хотын дэд бүтэцтэй холбоотой асуудал, утаатай холбоотой асуудал, их олон асуудал байгаа. Үйлдвэрлэлтэй холбоотой асуудал, жишээлбэл, гэр хорооллын хэрэглэгчдийг утаа багатай түлшээр хангах ажлыг эхлүүлнэ. Энэ хийгээд эхлээд явж байгаа ажил.

Нийслэл хотын орон сууцны хөтөлбөрийн тухай асуудал бас энд тусгагдсан байна. Ер нь Засгийн газар мэдээж Улаанбаатарын бүх асуудлыг барьж аваад шийдчихгүй. Зарим асуудал дээр илүү анхаарал тавья гэсэн. Тэгээд бид нар 22-р хуудасны 13 дээр, ялангуяа олон жил бид нар ярьсан. Улаанбаатар хотын нийтийн тээврийн асуудалд анхаарал тавья, 500 их багтаамжийн автобусаар шинэчилбэл яасан юм бэ, хийн түлшээр ажилладаг 2000-аас доошгүй такси гэсэн ийм тодорхой зорилтыг Улаанбаатар хотын хувьд Засгийн газар дэмжиж тусалж ажиллая гэж ингэж тусгасан байгаа.

Дахиад Улаанбаатар хотод байдаг асуудал маань замын түгжрэл. Тэгэхээр Улаанбаатар хотын хувьд энэ авто замын сүлжээг шинэчилж өргөтгөе, хоёр түвшний уулзвар, гүүрэн болон нүхэн гарц, авто зогсоолуудын асуудлыг цэгцлэхэд нь дэмжлэг туслалцаа үзүүлье гэж байгаа.

Дулааны болоод эрчим хүчний шинэ эх үүсвэрийн тухай асуудал 5 дахь эх үүсвэрийн тухай асуудлыг ярьж байгаа. Улаанбаатар хотод болоод бүс нутгуудад зорчигч тээврийн болон ачааны төрөлжсөн терминаль аж ахуй ложиск төвүүдийг байгуулна гээд иймэрхүү асуудлуудыг энэ Засгийн газрын үйл ажиллагааны хөтөлбөрт тусгасан байгаа. Би дутуу орхисон байвал сайд нар нэмээд хэлээрэй. Чиглэлийн юм байвал.

**Ө.Энхтүвшин**:-Хөтөлбөрийн төсөлтэй холбогдуулж нэрээ өгсөн гишүүд асуултаа тавьж дууслаа. Одоо маш их тайлбартай асуултуудыг тавилаа даа. Үг хэлэх гишүүн байна уу? Бат-Үүл гишүүн байна.

**Э.Бат-Үүл**:-Би Ерөнхий сайд, шадар сайд, тэргүүн шадар сайд хоёрт л хандаж энэ үгийг хэлэх гээд байгаа юм. Энэ ямар учиртай үг вэ гэхээр Ерөнхий сайд түрүүнд миний асуусан асуултанд хариулахдаа хэлнэ лээ л дээ. Ажилгүйдлийн түвшний асуудал бол улс төрийн асуудал гэж. Үнэхээр ажилгүйдлийн түвшний асуудлыг улс төрийн асуудал гэж ойлгосон маань биднийг их зохимжгүй байдал руу өнөөдрийг хүртэл түлхэж явж ирсэн л дээ. Яагаад вэ гэхээр ажилгүйдлийн асуудлыг улс төрийн асуудал гэж ойлгочихсон учраас ажилгүйдлийн түвшин гэдэг макро эдийн засгийн үзүүлэлтийн асуудлыг өнөөдрийг хүртэл зөв тодорхойлох гэж ерөөсөө оролдоогүй. Макро эдийн засгийн үзүүлэлт.

Тухайн улс орны эдийн засгийнбайдлыг хэмждэг макро эдийн засгийн хэмжилтүүд байна. Эдийн засгийн өсөлт, инфляц, ажилгүйдэл, гадаад худалдааны тэнцэл гээд. Одоо болтол манайд ажилгүйдлийн түвшингийн асуудал ерөөсөө макро эдийн засгийн хэмжүүр болж явж ирээгүй байхгүйюу. Яагаад вэ гэхээр ер нь Ерөнхий сайд нар, улс төрийн хүчнүүд ажилгүйдлийн асуудлыг яг үнэн зөвөөр түвшингий нь хэлэхээсээ дандаа болгоомжилж ирж байсан. Одоо бид сайн мэдэж байгаа шүү дээ. Жишээ нь, макро эдийн засгийн менежмент гээд яриад байгаа зүйлийн цаана бол сонголт байгаад байдаг шүү дээ. Инфляцтэй тэмцэхээр ажилгүйдэл нь ихсээд байдаг. Ажилгүйдэлтэй нь тэмцэхээр инфляц нь ихсээд байдаг. Ямар сонголт хийх вэ гэдэг асуудал яригддаг шүү дээ.

Өөрөөр хэлбэл, ажилгүйдэл яг инфляцтайгаа адилхан макро түвшиний үзүүлэлт байсан. Намууд юу гэж авдаг вэ гэхээр сонгууль бүр дээр ажилгүйдлийг бууруулна, арилгана гэж хэлээд тэр улс төрийнхөө нээнтэгнээс болоод яадаг вэ гэхээр ажилгүйдлийн түвшинг дандаа худлаа тогтоож байсан байхгүй юу. Би саяхан жишээ нь, Ерөнхий сайдын ярьж байсан, Алтанхуяг тэргүүн шадар сайдын ярьж байсан үгэн дотор л мөн макро эдийн засгийн үзүүлэлт болж чадаагүй шүү дээ гэдэг нь тов тодорхой харагдаж байгаа шүү дээ.

Жишээ нь, эдийн засгийн өсөлтийг жилд дунджаар 12 хувийн түвшинд байлгана гэж хэлсэн мөртлөө Ерөнхий сайд түрүүнд хэлчихлээ, ажилгүйдлийн түвшинг бол 0.3 хувиар буулгана. Өөрөөр хэлбэл, өнгөрсөн онд бол ажилгүйдлийн түвшин энэ худлаа статистик шүү. 2.8 байсныг 2.5 болгоно гээд хэлчихсэн. Гэтэл дээрээс нь болохоор зэрэг 60 мянган хүнийг ажлын байраар хангана гээд хэлчихсэн байхгүй юу. Ерөөсөө эд нар чинь авцалдахгүй байгаа байхгүй юу. Эдийн засгийн үзүүлэлт нь 12 хувь хүрч байхад яахаараа ажилгүйдлийн түвшин 0.3 хувиар буурч байдаг юм бэ гэж. Түрүүнд Энхбаяр зөвлөх хэлчихнэ лээ л дээ, үнэхээр ажилгүйдлийн түвшинг 2 өөр аргачлалаар шал худлаа тогтоогоод явж байгааг түрүүнд хэлчихсэн.

Энхбаяр зөвлөхийн хэлснээр бол ажилгүйдлийн түвшинг 24 хувь гэж үзэх юм бол энэ бол дампуурсан эдийн засгийн үзүүлэлт байхгүй юу. Ажилгүйдлийн түвшин 24 хувьд хүрнэ гэдэг бол энэ эдийн засгийн дампуурсан гэсэн үг юм. Яг тэр онол ёсоороо бол. Тийм ч учраас би энийг яагаад дахин дахин яриад байгаа гэхээр одоо хэдүүлээ энэ ажилгүйдлийн түвшинг тогтоох асуудлыг улс төрийн сэдвээс авч хаяя. Ажилгүйдлийн түвшинг яг зөвөөр тогтоодог болъё. Тэгээд инфляц ажилгүйдлийн түвшингээ нийгэмдээ яг зөв мэдээлэл өгдөг болъё гэж ийм л зүйлийг хэлэх гээд байгаа байхгүй юу. Ерөнхий сайд аа. Ийм л зүйлийг хүсээд байгаа юм.

Одоо жишээ нь, Үндсэн чиглэл дээр бол ажилгүйдлийн түвшин яг макро эдийн засгийн үзүүлэлтийнх нь хувьд зөв тогтоох ийм нөхцлийг бүрдүүлэх ийм зорилтыг тавих ёстой юм гэдгийг би хэлээд байгаа юм. Би дахиад хэлье. Ажилгүйдлийн түвшингийн асуудлыг улс төрийн асуудал болгохоо больцгооё. Нэгдүгээрт.

Манай байнгын хорооны дарга их тэвчээргүй хүн шүү. Байнга.

**Ө.Энхтүвшин**:-Шуурхайлахгүй бол болохгүй байнаа, гишүүдээ.

**Э.Бат-Үүл**:-За шуурхайлъя. Хоёрдугаарт, үнэхээр ажилгүйдлийн асуудлыг шийдвэрлэхэд чиглэгдсэн ийм тодорхой арга хэмжээнүүд нь уг нь байгаа юм. Энд тэнд салгаад аваачаад хийчихсэн. Үйлдвэржүүлэлт, нийгмийн бодлого гээд олон газар салгаад хийчихсэн байхгүй юу. Тэрнээс жишээ нь, сум бүрт үйлдвэр хөгжүүлэх сан гэж байгуулаад 50 сая төгрөг өгч байна гэдэг бол энэ бол нэлээн чухал арга хэмжээ болж байгаа юм. Нэн ялангуяа орон нутагт ажилгүйдлийг бууруулахад энэ дорвитой арга хэмжээ болох эхлэл. Уг нь бол 2007 оны намрын чуулганаар үндсэн чиглэл дээр нэг суманд дунджаар 1 тэрбум төгрөгнөөс доошгүй төгрөг ноогдохоор шийдчихсэн юм шүү, уг нь. Тэгэхдээ энэ 50 саяар эхэлж байгаа нь их олзуурхууштай зүйл. Би энд Засгийн газарт бас сонгогчдынхоо өмнөөс баярлалаа гэж хэлэх ёстой гэж бодоод байгаа юм.

Харин энэ 50 саяыг 96 онд өгсөн сумын хөгжлийн 5 сая төгрөг шиг болгож хэрхэвч болохгүй. Одоо бид нар суманд 50 сая төгрөг өгөхдөө тэгвэл сумаас болзол нэхье л дээ. Эхлээд. Нөгөө хүснэгтээр. Танай сум жишээ нь, яаж хоггүй байж чадсан бэ? жишээлбэл, тийм биз дээ. Гэх мэтчилэнгээр зүгээр нэг тодорхой журам гаргаж 50 саяыг олгох ёстой шүү. Зүгээр суманд өгөх юм бол наадах чинь үрэн таран болно. Нэн ялангуяа наадах чинь хөрөнгө оруулалтын зээл болж очихгүй л юм бол урт хугацааны хөрөнгө оруулалт болж очихгүй, жилийн дараа өг. Өгөхгүй бол Сангийн яам суманд өгч байгаа татааснаасаа хасна гэх юм бол наймаа хийж чаддаг улсууддаа өгөхөөс өөр аргагүй болчихдог юм наадахыг чинь. Тэгээд нөгөө наймаанд яваад өгдөг байхгүй юу. Ямар ч үр ашиггүй хөдөөний хүн ганзаганд явчихдаг юм, наадахыг чинь аваад.

Тийм учраас энэ 50 сая төгрөг бол урт хугацааны хөрөнгө оруулалтын зээлийн эх үүсвэр юмаа гэдэг ийм ойлголтоор журамлах ёстой гэдгийг бүр бас зориуд хэлье гэж бодож байна.

Гуравдугаарт,би зориуд Болд сайдаас асуусан юм. Батлан хамгаалах үзэл баримтлал, энэ ер нь зэвсэгт хүчний ойлголтоо бид өөрчлөх цаг болчихсон юм байна лээ. Ер нь аюулгүй байдлын болзошгүй аюулгүй байдлын шинж тэмдгүүд өнөөдөр хангалттай бий. Жишээ нь, би өнөөдөр зэвсэгт хүчний зөвхөн байлдааны зориулалтаар, дайн байлдаан хийх зориулалтаар ч гэдэг юмуу ийм байдлаар авч хэлэлцдэг тэр хэсгийг нь ярихаа больё, энд тэрнийг ярихаа больё. Хамгийн гайхалтай нь бид нар одоо ойлгох хэрэгтэй. Зэвсэгт хүчин маань Монгол улсад маш их иргэний нийгмийг төлөвшүүлэхэд их чухал үүрэгтэй юм байна гэдэг үгээр л Энхтүвшин дарга яаруулаад байгаа учраас би товчлохоос өөр аргагүй болчихоод байна л даа. Ер нь яг үнэнийг хэлэхэд бид зэвсэгт хүчнээр дамжуулж Монгол улсад тангараг өргөсөн тийм иргэний нийтлэг болгож чадна гэдэг тийм том зарчим явдаг юм байна лээ. Би зүгээр хэлэхэд жишээ нь, ерөөсөө дайн байлдаан гэдэг зүйлд өртөж байгаагүй, сүүлийн 200 жил, өртөх магадлал хамгийн багатай Швейцарь гэхэд л байнгын арми нь тэр бага хүн амтай, хүн амын 10 хувьтай тэнцэж байна шүү дээ. 350 мянган хүнтэй. Гэртээ зэвсэг хадгалдаг.

Яагаад ингэдэг юм бэ гээд сонирхож асуусан, энэ 95 оноос хойш зэвсэгт хүчиндээ том үзэл баримтлалын өөрчлөлт хийж байна. Их сонирхолтой зүйл өөдөөс хэлж байгаа юм. Тэр нь юу гэхээр ингэж байж бид Швейцарийн иргэншлийн гол үндсийг бий болгож байна. Швейцарь гэдэг нийтлэгийг бид бий болгож байгаа юм гэсэн ийм лут хариулттай юм байна лээ шүү.

**Ө.Энхтүвшин**:-Цагаа хэдүүлээ барьцгаая. Тэрний дараа төрийн захиргааны байгууллагын бүдүүвч гэж их том асуудал байна. За Батбаяр гишүүн.

**Ц.Батбаяр**:-Би хоёрхон үндсэн зүйл дээр хэлнэ. Нэгдүгээрт, Ерөнхий сайд, Тэргүүн шадар сайд нар байна. Энэ Засгийн газрынхаа мөрийн хөтөлбөрт нийслэл Улаанбаатар хотын тухай цогц асуудал оруулж, цогцоор нь шийдэхгүй бол энд тэндхийн эрээвэр хураавар алаг цоог асуудлыг шийдсэнээр өнөөдөр нийслэл Улаанбаатар хот хөгжиж чадахгүй юмаа. Энэнтэй холбогдуулаад хүн амын шилжилт хөдөлгөөнөө яах юм, яаж зохицуулах юм, ийм алслагдсан дүүргүүдээ яаж хөгжүүлж, Улаанбаатар хотын энэ их төвлөрлийг багасгах юм, иж бүрнээр нь ийм цогц шийдвэр гаргахгүйгээр өнөөдөр яагаад ч асуудалд хандаж боломгүй байна.

Тэгэхээр энэ чиглэлээр Засгийн газрын мөрийн хөтөлбөрт дагаж цогц заалт, бүлэг болгоод тэгээд энэ дээр хотын асуудал. Бид орон сууцны сая ярьж байна, инженерийн шугам сүлжээ, зам гэж байна. Жилийн жилд л Засгийн газар үндсэндээ 1992 оноос хойш би сайн санаж байна л даа. Би дүүрэгт ажиллаж байхаас авахуулаад. Тэгээд яриад л байдаг байхгүй юу. Тэгээд л жил жилдээ жижигхэн жижигхэн нэг асуудлыг тавьж өгчихөөд л тэрнийгээ том юм болгож шийдсэн байдалтай байж боломгүй байгаа юм.

Тийм учраас энийг иж бүрнээр нь цогцоор нь шилжилт, хөдөлгөөнөө хүн амаа, ажлын байраа яах юм бэ гэдэг энэ чиглэлээр бүр асуудал болгож оруулж, тэгээд энэ нь бодитой, үр дүнтэй, хүнд харагддаг, нүдэнд үзэгдэхүйц байхаар ингэж шийдэхгүй бол өнөөдөр нийслэл рүү тэмүүлсэн энэ тэмүүллийг би зогсоож чадахгүй ээ. Тийм учраас энэ чиглэлээр тодорхой зорилтуудыг тавьж,  тэгээд аж үйлдвэрийн парк гээд ярьж байна. 1996 оноос хойш л аж үйлдвэрийн парк, Улаанбаатар хотын алслагдсан 3 дүүрэгт байгуулна гээд л ярилаа шүү дээ. Бүхэл бүтэн 12 жил ярьж байна. Нэг ч асуудал шийдсэн юм алга. Засгийн газрын мөрийн хөтөлбөрт жил жил л оруулдаг. Тэгээд л яаман дээр Үйлдвэр, худалдааны яаман дээр асуудлуудыг бий болгож ирээд, тэгээд энэ байдлаас болж өнөөдөр энэ чинь явахгүй байгаа юм.

Хоёрдугаар асуудал, жижиг дунд үйлдвэрлэл гэж асуудал ярьж байна. Энкубатор төв, баталгаа гаргаж өгснөөр өнөөдөр энэ үйлдвэрлэлүүдийг бий болгочихно гэж ярьж байх шиг байна лээ. Энэ энкубатор байгуулснаар байгуулж болдоггүй юмаа. Улаанбаатар хот энийг чинь бас байгуулаад үзсэн юм. Нэг цөөхөн тооны хүн ирдэг байхгүй юу. Тэгэхээр бусад орнуудад бүр тодорхой Засгийн газраас үйлдвэр байгуулаад өгдөг, одоо тэр баахан халамжийн мөнгүүд өгөөд байгаа шүү дээ. Энэний оронд халамжийн мөнгөнүүдийн оронд үйлдвэрлэлийг тодорхой газар дээр байгуулж өгөөд, тэнд байгаа ядуучуудыгаа тэнд аваачиж ажиллуулаад, тэгээд өгвөл тэр хүнд чинь илүү үр дүнтэй, хөрөнгийн эх үүсвэртэй болох ийм үндсэн нөхцлүүд байгаа юм.

Тэгэхээр энэ дээр тийм зориудын үйлдвэрлэлийн район, нийслэл Улаанбаатар хотыг яг төвийн хэсэгтээ биш гэхэд гэр хороололтой газрууд дээр энэ үйлдвэрлэлүүдийг байгуулаад тэр тэр чиглэлээр нь Баянхошуу гэхэд Баянхошуу, Баязүрх, Шархад гэхэд энэ чиглэл дээр нь үйлдвэрлэл, Улаанбаатар хот ямар юмаар үйлдвэрлэл бий болгох гээд байгаа юм, жижиг дунд үйлдвэрлэл. Тэгэхээр энийг зориуд бий болгож өгч ингэж явбал үндсэндээ энэ ажлын байр чинь бий болгох. Тэр халамж руу шидээд байгаа мөнгөөрөө ажлын байрыг л бий болгох чиглэлийг л анхаармаар байна. Ийм хоёр үндсэн санал байна.

**Ө.Энхтүвшин**:-Очирбат гишүүн

**Д.Очирбат**:-Үндсэндээ 2 чиглэл дээр ярья гэж бодож байна. Эрүүл мэндийн үйл ажиллагааны хөтөлбөр, эрүүл мэндийн бодлого салбарын чиглэл дээр үндсэн дээр би түрүүнд хэлсэн, асуусан. Энэ их л сайхан зорилтуудыг тавьсан байна. Түрүүнд Ерөнхий сайд бас хэлж байсан. Энэ зорилтон дээрээ бас 12 онд бодитой нэг зүйлтэй байя гэж. Гарт баригдахуйц бодитой нэг зүйлтэй байя гэж. Тэрэн дээр би нэг ийм саналыг оруулахыг бодож байна. Үнэхээр Улаанбаатарт, Монгол Улсад бүхэл бүтэн улсын хэмжээнд яг иргэддээ чиглэсэн, иргэдээ хүрсэн эмчилгээ, оношлогооны, ялангуяа оношлогооны төв бол ерөөсөө байхгүй байна. Тийм учраас 2012 ондоо иж бүрэн иргэддээ хүрсэн оношлогооны төвтэй болъё. Ийм л зорилтыг тавья. Тэндээс энд тэдэн хувиар бууруулна, нас баралтыг бууруулна, дундаж наслалтыг уртасгана гээд олон сайхан зорилт тавьсан байна. Эрүүл мэндийн салбарт нэг л юм иргэддээ хүрсэн оношлогооны иж бүрэн төвтэй болъё гэдэг ийм зорилтыг оруулж өгье гэж хэлэх байна.

Хоёрдугаарт, заавал ч үгүй би түрүүнд хэлээд байгаа эмчилж оношлоод эмнэлэгт хэвтүүлээд гаргаад байх төдийгүй урьдчилан сэргийлэх тал дээр нэлээдгүй анхаараачээ. Эрүүл мэндийнхээ салбарын чиглэлээр урьдчилан сэргийлэх, эмгүй эмчилгээний тал дээр нэлээдгүй анхаарахгүй бол болохгүй байна. Тийм учраас эмчилгээ, оношлогооны урьдчилсан төвүүдийг байгуулах, эмгүй эмчилгээг биеийн тамир оношлогооны төвүүдийг байгуулах, дүүрэг бүрдээ хороод дүүрэгтэй биеийн тамир спортын, эрүүл мэнд биеийн тамирын чиглэлийн төвүүдийг байгуулах, энэ дээр анхаарах хэрэгтэй юмаа.

Дараагийн эмч хүний хувьд бас ярьж хэлээд байгаа юм бол эрүүл мэндийн шинжлэх ухааны их сургуулийг Эрүүл мэндийн яам, Боловсролын яам бүр тусад нь авч энэ эмч бэлтгэдэг сургууль гэдгээр нь анхаарч үзээчээ. Тэгэхгүй бол өнөөдөр бусад их дээд сургуулиудын нэгэн адилаар нэг жилийнх нь төлбөр 700 мянган төгрөгний төлбөртэй, эмч бүтээгдэхүүн гаргаад байна. Энэ хүн маань хүний эрүүл мэндийн соргог манаанд зогсох, эрүүл мэндийн тангараг өргөсөн эмч хүн гарна. Тэгэхээр эрүүл мэндийн шинжлэх ухааны материаллаг бааз өнөөдөр маш их дутагдалтай байна. Эрүүл мэндийн шинжлэх ухааны их сургуулийн оюутнууд одоо эмнэлэг дээр юмуу практик, дадлага хийх газар олдохгүй байна. Эрүүл мэндийн сайдын ямар тушаал билээ, тэрэн дээрээ клиникийн эмнэлэгүүд дээр оюутнуудыг, эрүүл мэндийн шинжлэх ухааны оюутнуудыг дадлага сургуулилт, хичээл, дадлага хийхийг хориглочихсон нэг шийдвэр гарчихсан.

Тэгэхээр энэ дээр клиникийн эмнэлгийнхэн ерөөсөө тэр оюутнуудыг хүлээж авдаггүй. Тэр оюутнууд нь хаана очиж дадлага сургуулилт хийж, эмч гарахын тулд юу хийх нь мэдэгдэхгүй байгаа. Тийм учраас Эрүүл мэндийн их сургуулийн хажууд талд нь эмчилгээ, оношлогооны төв байдаг юмуу, тэрнийг саяныхтайгаа онцолж өгөөд, эсвэл бааз суурь бас байгуулж өгч энэ тал дээр анхаарахгүй бол болохгүй байна.

**Ө.Энхтүвшин**:-Сайханбилэг гишүүн

**Ч.Сайханбилэг**:-Засгийн газрын үйл ажиллагааны хөтөлбөрийн үндсэн баримт бичиг нь хоёр намын мөрийн хөтөлбөр байсан. Энэ хоёр намын мөрийн хөтөлбөр дээрээс хоорондоо адил төстэй бүх заалтуудыг нэгтгэж байгаад сонгуулийн дараа хоёр нам хамтарсан гэрээ байгуулахад, бас Засгийн газар ирэх 4 жилд бид нар ийм үндсэн үйл ажиллагаа явуулна гээд зарласан. Тэрэн дээр мөрийн хөтөлбөрүүдийн үндсэн заалтууд орсон байгаа. Энэ заалтууд дээр орсон заалтуудыгаа ерөнхийдөө Засгийн газрын үйл ажиллагааны хөтөлбөрт бүрэн тусгах ёстой гэж үзэж байгаа. Ерөнхийдөө сайн тусгасан байгаа. Гэхдээ хоёр төрлийн дутуу зүйл байгаа.

Нэгдүгээрт, үг үсгийн найруулгууд дээрээ Засгийн газрын мөрийн хөтөлбөрт арай ойлгомжгүй юмуу, сул орчихсон юмнуудыгаа тэр хоёр намын хооронд байгуулсан гэрээний тэр баримт бичгийнхээ үг өгүүлбэрээр нь оруулъя гээд. Би энэ дээр хоёрхон жишээ хэлэхэд, нэгдүгээрт, жишээлбэл, ийм заалт байгаа. Улаанбаатар хот, аймгийн төвүүдийн авто замыг шинэчлэн засварлаж, гүүрэн болон нүхэн гарц барина гээд бид нар зуныхаа бичиг дээр хийсэн. Хоёр ажлын хэсэг хоёр намаас байгуулагдаад хийсэн. Тэгэхд энэ заалт нь жишээлбэл, ингээд орчихсон байгаа байхгүй юу. Улаанбаатар хот болон аймгийн төвүүдийн авто замын сүлжээг шинэчлэн өргөтгөж гээд тэгэхээр аймгууд руу тавих гээд байгаа замаа хэлээд байгаа юмуу юу ярьж байгаа юм, тэр эд нар жишээлбэл ойлгомжгүй болоод явчихаж байгаа юм л даа.

Тийм учраас энэ заалтаар нь оруулчихъя гээд дахиад нэг зүйл хэлэхэд бараа бүтээгдэхүүн, ажил үйлчилгээг улсад худалдан авах тухай хуулийг шинэчлэн гүйцэтгэгчийг сонгон шалгаруулах, хэрэгжилтэнд хяналт тавих, хохирлыг барагдуулах шинэ тогтолцоонд шилжинэ гэдгээ зарласан байгаа. Гэтэл Засгийн газрын мөрийн хөтөлбөр дээр юу гэж орж байна вэ гэхээр Засгийн газрын худалдан авах ажиллагааны үр ашгийг сайжруулж, хариуцлагыг дээшлүүлж, зохион байгуулалт, бүтцийг сайжруулна гээд ингээд бас нэг их тийм тодорхойгүй, зорилт нь бүрхэг болсон иймэрхүү заалтууд байна. Эд нарыг эргээд үзээдэхээчээ гэсэн ийм саналтай байна.

Хоёрт, бас зарим зүйлүүдийг ор тас оруулаагүй ийм заалтууд байгаа. Жишээлбэл, ерөнхий боловсролын сургалтын агуулгыг шинэчилж, багш бүрийг зөөврийн компьютертэй болгоно, ахлах сургуулийн сурагчид тодорхой мэргэжлээр сонгон суралцах, англи хэл, компьютер эзэмших нөхцлийг бүрдүүлнэ гээд энэ заалт жишээлбэл, ерөөсөө байхгүй.

Сургуулийг компьютертэй болгоно гэсэн ерөнхий. Сургуулийг компьютертэй болгох ажил үндсэндээ хийгдчихсэн шүү дээ. Өнөөдөр Ерөнхий боловсролын сургууль болгонд 5-30 компьютер дор хаяж байгаа. Одоо бол бид нар ингэж амьгүй сургуулийг биш, амьтай сурагчийг, багш нарыг компьютержүүлэх дараагийнхаа шат руу орох ёстой. Тэгээд энэ заалтаараа орчихъё гэсэн ийм заалт байгаа. Багш эмч нарт зориулсан улсын хэмжээний онлайн сүлжээг байгуулж, зайн сургалт, оношлогоо эмчилгээний бүх хэлбэрийг өргөн ашиглана гээд энэ заалт бас орхигдоод явчихсан гэх мэтээр би хоёр хоёр жишээг л хэлж байгаа юм л даа. Тийм учраас найруулган дээрээ эргээд орхигдчихсон байгаа, хамтарсан гэрээн дээр байгаа энэ заалтуудыг орох ажлыг хийгээчээ.

Тийм учраас санал хураалтыгаа ерөнхий энэ хэлбэрээр нь хийх үү, эсвэл орхигдсон бүх юмнуудыг нь нэг нэгээр нь гаргаж ирж санал хураах уу гэдгийг би Энхтүвшин даргаас асуумаар байна. Ерөнхий зүйлээр нь … хэлэлцэх эсэхийг  шийдсэний дараа энэ орох саналууд дээр хэлэх гээд байгаа юм л даа. Хэлэлцэх эсэхийн дараа ажлын хэсэг би бас тэргүүн шадар сайдыг суугаад энэ саналуудыг оруулчихаачээ гэсэн ийм саналыг хэлж байгаа юм.

**Ө.Энхтүвшин**:-Батсуурь гишүүн

**Ж.Батсуурь**:-Энэ мөрийн хөтөлбөрт тусгагдсан зүйлүүд дотор давхардсан зүйлүүд их олон байна. Заримыг нь гурван ч удаа үг өгүүлбэрээр оруулсан мөртлөө, зарим зүйлийг бас нэлээн тодруулж, дэлгэрүүлж оруулах шаардлагатай зүйлүүд нэлээд байна гэж үзэж байна. Тэгэхээр энэ эдийн засгаа сайжруулах асуудлын хүрээнд авч үзэх юм бол нүүрс, нүдэр, нефть гээд уран ч гэдэг юмуу энэ тээвэрлэлтийн асуудал, тээвэрлэх боломжийг нэмэгдүүлэх, өнөөгийн байдлаар онцгой шаардагдаж байгаа, Эрдэнэтийн зэсийн үнэ буурч байгаа энэ үед бол. Тэгэхээр Төмөр замыг нэмэгдүүлэх, өөрөөр хэлбэл замыг нь уртасгах, зарим бүсэд шинээр төмөр зам барих асуудлыг яаралтай эхлүүлмээр байгаа юм. Энийг нэлээн тодорхой болгож оруулж болохгүй юмуу гэдэг асуудал гарч ирж байна.Энд хөрөнгө бас тэр болгон шаардаад байхгүй, зөв бодлого явуулаад хөрөнгө оруулалт татаж чадах юм бол, өөрөөр хэлбэл, зөвшөөрлийг нь олгоод зөв зохистой хөрөнгө оруулалт хийх гэрээ байгуулах юм бол энэ замыг барьж байгуулах, хөрөнгө оруулалтуудыг оруулж ирэх боломжтой.

Жишээлбэл, бид таван толгойн нүүрс ашиглахын тулд говийн бүсэд зайлшгүй төвтэйгээ холбогдсон төмөр замыг барьж байгуулах шаардлагатай байхаа. Ганцхан өгүүлбэр дотор яахав дамжин өнгөрүүлэх, чадавхийг сайжруулах гээд. Сүүлийн үед чадавхи гээд байгаа энэ нь ямар чадавхийг нь сайжруулах гээд байгаа юм. Тэгээд хос, салаа төмөр зам барих юмуу гэдгийг бас тодорхой биччихвэл яасан юм бэ, 1100 гаруйхан км төмөр замтай гэж яриад 50, 60 жил боллоо шүү дээ. Тийм учраас энийг манай Засгийн газар өнөө маргаашгүй яаралтай эхлүүлчихвэл яах юм бэ? Раш гишүүн үг хэлнэ гэж байсан энэ талаар бас тодорхой ярих байх.

Хоёрдугаар асуудал энэ Улаанбаатар хот гэж сая Батбаяр дарга маань нэлээн ярилаа, тэгээд ганц нэг нүхэн гарц, гүүр гэсэн төдийхнөөр л орхичихсон байна шүү дээ. Тэгэхээр 40 мянгатад байдаг ганц нүхэн гарцын хэмжээний юм дахиж нэгийг барьчихаад тэгээд Улаанбаатар хотын замын энэ гарцын асуудлыг явган хүний болон авто машины замын асуудлыг шийдчихлээ гэж хэлэх юм бол өдөр болгон хэдэн мянгаар нэмэгдэж байгаа авто машинаа, одоо мөд ажилдаа ирж очиж чадахгүй, маш олон сүүлийн үед баригдаж байгаа орон сууцны хорооллууд дунд машин зөрдөг замуудыг нь аваачаад нэгийг нь таглаад ганц машин явах замтай болгоод барилгууд барьчихсан. Одоо бол ер нь миний ойлгож байгаагаар хэдхэн хоногийн дараагаар ажилдаа ирж очиж чадахаа болилоо, өвөл цас орох юм бол хальтиргаа гулгаа үүсэх юм бол ер нь Улаанбаатар хотод ажилдаа ирж очих асуудал байхгүй болох ийм аюул нүүрлээд байхад энийг яаралтай бүр энэ онд, энэ 4 жилд биш, энэ онд жишээлбэл, метро ч гэдэг юмуу, ийм барилга байгууламжуудыг эхлүүлж болохгүй юмуу гэсэн нэг асуудал байна. Энэ талаар нэлээн дорвитой зүйлүүдийг тусгаж өгч болохгүй юмуу?

Орон нутгийн хөгжлийн бодлого гэсэн байна. Энд 9, 10-хан асуудлыг энд тэнд орсон асуудлуудыг нь заримыг нь багцлаад жишээлбэл, сургуулийн дотуур байр, эмнэлэгийн барилга, соёлын төвийг шинээр барьж байгуулах буюу өргөтгөж засварлана гэчихээд нөгөө цэцэрлэг сургууль ч гэдэг юмуу заримыг нь хаячихсан. Тэгэхээр энийг нь харахад цэцэрлэг сургуулийг нь хийхгүй юмуу гэдэг ойлголт төрж байгаа. Гэхдээ боловсрол, эрүүл мэндийн салбар дээр нь давхардаад давхардаад орчихсон байна л даа. Тэгээд энийг нэг мөсөн цэгцлэх хэрэгтэй байна гэж үзэж байна.

Улаанбаатар хотын талаар энэ чинь сая гаруй хүнтэй болчихоод байгаа нийслэл хотын талаар энэ томоохон хотуудад авч хэрэгжүүлдэг арга хэмжээнүүдийг маш яаралтай эхлүүлэхгүй бол хотын захиргаанаас ярьж байсан л даа. Зарим төсөл хөтөлбөр боловсруулж байна, метро барих асуудал яаж байна гээд, ядаж баруун, зүүн тийшээ, хойшоо, урагшаа, нисэх юу гэдэг юм 7 буудлын эцэс рүү ч гэдэг юмуу лагерь луу чиглэсэн хоёр огтолсон чандмань хэлбэртэй газар доогуурх тээврийн сүлжээг барьж байгуулах асуудлыг яаралтай эхлүүлбэл яасан юм бэ гэдэг ийм асуудал байна.

Өдөр болгон нэмэгдэж байгаа авто машины тоо, замын ачаалал хоёр бол үнэхээр маш богино хугацаанд томоохон хүндрэл учруулах байхаа, энэ талаар энэ мөрийнхөө хөтөлбөрт дорвитой асуудлууд болгож оруулбал яасан юм бэ гэсэн санал хэлэх байна.

**Ө.Энхтүвшин**:-Раш гишүүн

**Р.Раш**:-Засгийн газрын оруулж ирж байгаа 4 жилийн мөрийн хөтөлбөрийг төсөл орж ирсэн. Энийг хэлэлцээд түргэн батлах нь зүйтэй юмаа гэж үзэж байна. Энэ манай хэлж яриад байгаа юмнууд хоорондоо бас харилцан салшгүй уялдаатай байх хэрэгтэй байгаа юм. Түрүүнд нь 5 төгөлдөршил гээд бид нар дэвшүүлж гаргаад тавьсан шүү дээ. Тэр үг бол энэ мөрийн хөтөлбөр дотор, төсөл дотор, цаад агуулга нь зарим юман дээр бас цухалзаад байх шиг байна. Яг тэр томъёоллоор нь энэнээс айж эмээгээд байх хэрэггүй юм шиг байна лээ. Гадаад тэр үг нь инноваци гэдэг. Тэр нь ухаандаа оюуны бүтээлийг эдийн засагжуулна, технологиор дамжуулж эдийн засагжуулна гэсэн тийм утга гэж би ингэж ойлгож явдаг. Түрүүнд бас намын бүлэг дээр Засгийн газраас оруулж ирж байгаа энэ асуудлыг хэлэлцэхэд хэлэлцэхдээ энийг анхаараачээ гэж. Тэгвэл ер нь урьд өмнөх юмаа салан баавгай шиг хаяж гээгээд байх бол үг үсгээс нь ч гэсэн аваад үзэхэд дэмий талдаа л юм шиг санагдаж байна. Энийг анхаараач.

Хоёрдугаарт, доторх бас уялдаа холбооны тухай асуудал. Ер нь ашигт малтмалын орд газрыг эзэмшиж, эргэлтэнд оруулах асуудал бол үнэхээр улсын хөгжлийн тэргүүлэх чиглэл болгоно гэдэг ийм зүйл яах аргагүй мөн л дөө. Тэгэхдээ говиос юм авахын тулд бас юм өгөх ёстой. Зүгээр л ухаж аваад байна гэсэн тийм санаа биш шүү дээ. Ялангуяа энийг ганцхан  говийг дэмжих гэдэг утгаар ч биш, ерөөсөө энэ дэвшүүлж байгаа зорилт маань бодитой байхын тулд дэд бүтцийн асуудал, тэрэн дээр энэ 1.1, 2.23 хоёр бол тэнд зүгээр эрчим хүчний шугам сүлжээний талаар л ярьж байгаа. Эрчим хүч хэрэгтэй, яах аргагүй тэргүүлэх чиглэл мөн. Тэгэхдээ бусад дэд бүтцийн тухай асуудлыг тэнд хөндөхгүй бол тэр ТЭЦ-4-ийг бид нар яаж байгууллаа, Багануур хотыг яаж байгууллаа, Эрдэнэтийг яаж байгууллаа, эхлээд замаа л тавьсан шүү дээ.

Энэ юмаа хэрвээ бид нар бодитой хандъя гэж үзэж байгаа улсууд яг тэгж бодитой бичмээр байна ядаж. Энийг анхаараачээ гэж би хүсэлт болгож тавьж байна.

Цааш нь Батбаяр гишүүний ярьж байгаа зүйл зөв. Амлалт авах дуртай ч улсууд бид нар. Ерөөсөө энэ утаанаас сална гэдгээ дөмөгхөн тооцоо хийгээд тэгээд тавьчихвал яасан юм бэ? өчигдөр орой телевизээр Норвегийн хан хүү, ирээдүйн хаан л байх л даа. Манай өндөр хог дээр очоод толгой сэгсрээд зогсож байна лээ. Нэг бодлын зөв ч юм шиг. Энэ ухаан нь болохгүй бүтэхгүй байгаа юмаа дэмжлэг авахын тулд хүнд нээлттэй харуулж байгаа нь. Нөгөө бодлын гутамшиг ч юм шиг. Ингээд энэ хог утаа хоёроосоо салахын төлөө дөмөгхөн юмыг тавьчихъя гэсэн ийм саналт байна.

За тэр зам харгуй энээ тэрээ зөвөө. Зам дэд бүтцээ хөгжүүлэхийн тулд шахаж байгаа барилгуудаа эмх цэгцэнд оруулмаар байгаа юм.

Хүн амын бодлого гээд гарчиг тавьсан байгаа юм. Би эртээд бас Ганди сайд надад сүр тайлбарлаад байна лээ. Хүн амын бодлого гэдэг чинь өөрөө юу юм бэ гэдгийг энэ дээрээ тавимаар юм шиг байгаа юм. Хүн амын өсөлтийг яаж хангах гэж байгаа юм, хэрвээ зорилт тавьж байгаа бол бүр тоо цифрээр нь ч болмоор юм шиг. Тэгэхдээ мэдээж зүгээр хүүхэд төрүүлээд тэгээд нөгөө эх нялхсын эндэгдэл, энээ тэрээ хүнс тэжээлээр хангах, яахав ийхэв гээд дагалдаад том эдийн засгийн асуудал босоод ирнэ л дээ. Энэнтэйгээ холбож тавих.

Хүмүүжил ёс суртахуун гэдэг бол өөр барилаар, хүмүүжил ёс суртахууны асуудал үнэхээр хэрэгтэй. 7-р сарын 1-ний асуудал чинь явж явж бид нар ёс суртахуунаа уландаа гишгэснийг харуулж байгаа шүү дээ. Ингэж үзвэл яасан юм бэ гэж.

Тэр меграцийн бодлого. Үндсэн хуулиар иргэн хүн амьдрах, оршин суух газраа өөрөө сонгох эрхтэй. Тэгэхдээ ерөөсөө л Улаанбаатар луу тэмүүлж байгаа шүү дээ. Тэгэхээр хөдөө рүү чиглэсэн бодлогыг яаж ухаандаа хангах вэ, энэ Улаанбаатар руу зүглэсэн тэр их нүүдлийг яаж сааруулах вэ гэдэг бол хөдөө сайхан амьдрах орчин бий болгоход яалаа гэж зөвхөн Улаанбаатар төдийгүй Америк руу давхиад байхав, тэр Солонгос руу яваад байхав.

Хамгийн эцэст нь хэдэн хөтөлбөрүүд боловсруулна гэж 10 нэр төрлийн жагсаалт гаргасан байна лээ. Тэрний 11 болгоод цөлжилттэй тэмцэх хөтөлбөр боловсруулъя гэж хэлмээр байнга.

**Ө.Энхтүвшин**:-Энхболд гишүүн

**Н.Энхболд**:-Засгийн газрын мөрийн хөтөлбөрт хоёр нам хоёр талаасаа үндсэндээ сонгогчдын өмнө авсан амлалтаа хэрэгжүүлэх асуудлуудыг оруулчихсан байгаа. Хамгийн гол нь энэ зөв зүйл гэж бодож байна. Зарим гишүүдийн яриад байгааг сонсохоор сонгуулийн үед ярьж явсан юмнаасаа өөр юм, тэрний оронд ийм юм оруулах хэрэгтэй байсан юм яриад байгаа бол бас жаахан яг мөрийн хөтөлбөр хоёр талаасаа үндсэн юмнуудаа ороод ирчихсэн хойно. Зөөлнөөр хэлбэл, оройтсон асуудал шиг сонсогдож байна.

Энэ нэгэнтээ хоёр талаас орсон гол зүйлүүд нь орсон учраас бид нар Засгийн газарт хариуцлагыг нь хүлээлгээд, Их Хурал бол тэр үндсэнд нь юу орох вэ гэдэгт нь хяналт тавиад, орсон хойно нь гүйцэтгэлд нь хяналт тавих үүрэгтэй шүү дээ. Энд МАХН, Ардчилсан намын гишүүд нийлээд бараг 90 хэдэн хувь нь болж байгаа Их Хурлын гишүүдийн яг сонгуулийнхаа үеэр яриад явж байсан зүйлүүд нь орчихсон байгаа учраас би мөрийн хөтөлбөрөө Засгийн газар нөхцөл байдлыг харгалзан боломжийн хэмжээнд боловсруулж оруулж ирсэн юм байна гэж бодож зарчмын хувьд нь дэмжиж байгаа юм. Энийгээ заавал хийх байх гэж бодож байна. Ер нь яг үнэнийг хэлэхэд мөрийн хөтөлбөрт орсон зүйлүүдийг бүр 99 нь биелж, 100 дахь нь биелээд байна гэж ярихаасаа илүү олон нийт сонгогчид энэ Засгийн газар юмаа хийхийн төлөө өөрөөсөө шалтгаалах зүйлүүдийг бүгдийг нь хийж ажиллаж байна уу, үгүй юу гэж гол нь бас дүгнэдэг шүү дээ.

Хамгийн гол нь тийм сэтгэл гаргасан үйл ажиллагаатай Засгийн газар байгаасай гэж бодож байна. Мөрийн хөтөлбөрт туссан зүйлүүдээ бүгдийг нь хэрэгжүүлэхийн төлөө бололцоотой бүх зүйлийг нь хэрэгжүүлэхийн төлөө хүний нүдэнд харагдтал, олон нийтэд итгэл хүлээлтэд нь нийцсэн үйл ажиллагаа явуулаасай гэсэн ийм бодолтой байгаа.

Эхнээсээ нэг зарчим бариад явчихсан бол мөрийн  хөтөлбөртөө тусгасан уу, тусгасан. Тэрнийгээ оруулчихсан уу, оруулчихсан. Энийгээ хамтраад хэрэгжүүлье гээд ярьчихсан уу, ярьчихсан. Засгийн газраа байгуулчихсан. Одоо энэ дээр нэг их тийм олон өөрчлөлт, бүр жижиг, сажиг юмнууд оруулах тухай яриа жил жилийн үндсэн чиглэлүүдэд илүү тусгах нь зохимжтой байхаа гэж бодож байна.

Хоёрхон л зүйл хэлэх гэсэн юм. Яг  олон нийт сэтгэл гаргаж ажиллаж байна уу, үгүй юу гэдэг тал дээр нь их дүгнэдэг. Нэгд үүнийг Засгийн газрыг их анхаараасай гэж бодож байна.

Хоёрт, УИХ-аас хэрэв Засгийн газрыг томилоод мөрийн хөтөлбөрийг нь батлаад өгч байгаа бол бас тодорхой хэмжээгээр итгэл хүлээлгээд дэмжих тал дээр нь илүү анхаарч ажиллах хэрэгтэй юм шиг санагдаад байдаг юм. Би түрүүнд хоёр Засгийн газарт ажиллаж байхад бас Их Хурлын зүгээс Засгийн газрын үйл ажиллагааг дэмжихгүй болбол өөрсдийнхөө баталж өгсөн зүйлүүдийг хэрэгжүүлэх ажил дээр нь дэмжихгүй бол үнэхээр Засгийн газрын үйл ажиллагаа ч олигтой үр дүнд хүрдэггүй. Дээр нь Их Хурал Засгийн газар, ерөөсөө монголын төрийн үйл ажиллагаа үр дүнд хүрэхгүй байдлаар, хүмүүс итгэл алдарсан байдал, ийм байдалд үнэхээр хүрдэг юм байна лээ. Тодорхой жишээ хэлэхэд юм болгоноор л ажлын хэсэг байгуулаад л Засгийн газрын өдөр тутмын ажилд оролцох гээд байдаг ийм зуршлаасаа Их Хурал аль болохоор татгалзаад итгэл хүлээлгэсэн юм бол бас дэмжих тал дээр нь илүү их санаачлага сэтгэл гаргаж, энэ удаагийн УИХ-аас ажиллах хэрэгтэй байгаа юм.

Тэр тусмаа бид нар хамтраад ажиллая, юм бүтээе гэж хийчихээд жижиг сажиг юман дээр бие биендээ шаардлага тавих нь зөв байх л даа, гэхдээ ажил удаах хэмжээнд хашилтан дотор бичсэн тийм шаардлага тавиад байх юм бол ерөөсөө бидний хамтын ажиллагаа бүгдээрээ анхнаасаа хүмүүсийн сэтгэлд хүрэхгүй хэмжээнд хүрчих вий дээ гэж санаа зовж яваагаа зориуд хэлье гэж бодсон юм. Тодорхой асуудлуудыг бид нар анхдугаар хэлэлцүүлгийн үеэр оруулаад оруулаад явах учраас би хэлэлгүй, ер нь энэ Засгийн газар, УИХ-ын үйл ажиллагааг үр дүнтэй явуулахад бид нар юу анхаарах ёстой юм бол доо, тэр тусмаа мөрийн хөтөлбөрийн батлалцах үедээ бас дотроо хүн болгон ийм юм бодох ёстой юм болов уу гэж бодож байгаагаа хуваалцъя гэж бодсон юм.

**Ө.Энхтүвшин**:-Баярлалаа. Ингээд Монгол Улсын Засгийн газрын үйл ажиллагааны хөтөлбөрийн төсөлтэй холбогдуулж асуулт асуух, саналаа хэлэх гишүүд үгээ хэлж дууслаа. Нийтдээ 15 гишүүн үг хэлж, асуулт асуулаа. Одоо дэгийн дагуу санал хураалтыг явуулна. Монгол Улсын Засгийн газрын үйл ажиллагааны хөтөлбөрийн төслийг нэгдсэн  хуралдаанд оруулж хэлэлцэх эсэхээр санал хураалт явуулах юм байгаа юм. Энэ тогтоолын төслийг өөрөөр хэлбэл Монгол Улсын Засгийн газрын үйл ажиллагааны хөтөлбөр батлах тухай УИХ-ын тогтоолын төслийг хэлэлцэхийг дэмжье гэсэн саналтай байгаа гишүүд гараа өргөнө үү. 13-аас 13. 100 хувийн саналаар дэмжлээ.

Ингээд энийг Энхболд гишүүн УИХ-ын нэгдсэн хуралдаанд энэ асуудлыг оруулъя.

Баярлалаа. Би түрүүнд хэлсэн Засгийн газрын төрийн захиргааны төв байгууллагуудын бүдүүвчийг батлах асуудал бас хэлэлцье гэж түрүүнд хэлсэн. Бэлэн болсон байгаа. Өчигдөр намын бүлгүүд хэлэлцсэн. Яг одоо хэлэлцэхэд бас дэгийн жижиг асуудал тодруулах асуудал байгаа юм байна. Энийгээ жич тодруулаад 2 цагийн орчим хэрвээ шаардлага гарвал хуралдаад тэгээд 3 цагт нэгдсэн  хуралдаан болохоор байгаа.

Байнгын хорооны гишүүдэд баярлалаа, хуралдаанд оролцсон хүмүүст баярлалаа.

Соронзон хальснаас хянаж буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ                                                                                             Ц.НАРАНТУЯА